Bicara Penerbit Malaysia: Buku Alternatif Menyumbang kepada Industri Perbukuan Negara

Untuk mendapatkan maklumat terkini, ikuti kami melalui Telegram

Kuala Lumpur – Tidak dinafikan bahawa kebanyakan buku yang dijual di pasaran mempunyai pelbagai genre, antaranya termasuklah genre romantik, seram, cinta dan agama. Baru-baru ini, penjualan buku alternatif dilihat menerajui pasaran industri perbukuan negara.

Oleh itu, Perpustakaan Negara Malaysia (PNM) mengundang dua ahli panel dalam program Bicara Penerbit Malaysia 2022 bagi membicarakan isu Taufan Buku Alternatif Mewarnai Industri Perbukuan Negara. Panel yang diundang ialah Pengarah Jabatan Penerbitan, Dewan Bahasa dan Pustaka (DBP), Tuan Haji Razali Che Mat dan Pengasas Buku Fixi, Encik Amir Muhammad.

Menurut Pengarah Jabatan Penerbitan DBP, penerbitan alternatif banyak membantu dalam meningkatkan industri perbukuan negara.

Sebagai penerbit, kita tidak boleh bersendiri dan perlu bersatu kerana matlamat yang satu, iaitu memandaikan bangsa kita tanpa mengira kategori buku.

“Penerbitan alternatif ini merupakan sesuatu inisiatif yang bagus dan baik dalam industri buku kerana dapat melonjakkan pasaran perbukuan. Malah, tabiat membaca dalam kalangan orang muda juga dilihat semakin memberangsangkan.

Sehubungan dengan itu, DBP sentiasa menyokong usaha penerbitan demi merealisasikan matlamat yang sama. Katanya lagi, sambutan Pesta Buku Antarabangsa Kuala Lumpur (PBAKL) telah berjaya menarik kehadiran 1.25 juta pengunjung sepanjang 10 hari penganjurannya dan menunjukkan masyarakat masih meminati buku.

Dalam perkembangan yang sama, Encik Amir Muhammad berkongsi pengalaman bahawa beliau mula menghasilkan buku indie kerana sedar bahawa terlalu banyak lambakan buku yang berkisar tentang cinta, masakan dan agama.

Saya cipta kelainan dan tidak sangka fenomena indie dalam industri buku Malaysia mencapai zaman kegemilangan waktu dahulu dan menaikkan kembali minat membaca dalam kalangan generasi muda.

“Penurunan jualan buku tidak dapat dielakkan, terutamanya apabila melihat keadaan ekonomi kini yang tidak menentu, tetapi distabilkan oleh jualan dalam talian,“ jelas Pengasas Buku Fixi ini yang berpendapat bahawa fenomena belian buku alternatif hakikatnya sudah berlaku sejak pelaksanaan Baucar Buku 1 Malaysia diperkenalkan lagi.

Dari segi pemasaran, beliau mengakui bahawa tahun 2022 membawa kejutan kerana penjualan buku datangnya daripada platform media sosial, seperti TikTok yang menaikkan jualan pemasaran buku.

Menyetujui hal itu, Tuan Haji Razali Che Mat berkata bahawa kebanyakan buku yang terjual ialah hasil daripada usaha penerbit itu sendiri yang mempromosikan buku mereka. Hal ini disebabkan mereka mempunyai pengikut mereka sendiri dan perkara ini berbeza dengan zaman dahulu yang berharap pada pemasaran semata-mata sahaja.

“Selain itu, penulis sendiri yang berhak untuk memberitahu bahawa hasil karya mereka bagus, ditambah lagi dengan pembelian buku yang boleh dibuat secara dalam talian,” katanya.

Tambah beliau, dari segi gaya bahasa dan penulisan, perkara ini adalah sangat subjektif. Hal ini demikian kerana setiap penulis mempunyai cara mereka tersendiri dalam menulis karya dan kemungkinan hasilnya akan berubah mengikut faktor usia dan personaliti seseorang penulis.

Menerusi bicara tersebut juga, beliau menjelaskan bahawa:

DBP juga menyediakan Dana Penggerak Industri Perbukuan Negara kepada penerbit, iaitu kita akan membiayai kos penerbitan tertentu untuk memberikan galakan kepada penulis.

“Hal ini bertujuan sebagai satu platform untuk mengetengahkan lagi bakat yang sedia ada dalam kalangan penulis muda kita,” tambah beliau dalam Bicara Penerbit Malaysia pada petang tadi yang berlangsung selama dua jam secara dalam talian.


Sesi Perkongsian Pengalaman Penerbitan DBP-UUM Press

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) menerima kunjungan UUM Press pada 2 Ogos 2022 untuk bertukar-tukar pandangan tentang pengalaman masing-masing dalam bidang penerbitan. Perkongsian ini dilakukan dengan matlamat untuk meningkatkan jumlah, kualiti penerbitan dan peluang latihan bersama.

Dalam pertemuan ini, pihak UUM Press diwakili oleh Prof. Madya Dr. Hamidi Ismail (Pengarah UUM Press), Puan Rosma Ishak (Timbalan Pengarah UUM Press), Puan Nor Arpizah Atan (Ketua Seksyen Jurnal), Encik Mohammad Amzari Bakri (Ketua Seksyen Media, Jualan dan Pemasaran) dan Encik Zuraizee Zulkifli (Ketua Seksyen Grafik). Pihak DBP pula diwakili oleh Tuan Haji Razali Che Mat (Pengarah Penerbitan DBP), Dr. Rosmani Omar (Ketua Editor Bahagian Majalah), Encik Azhari Edin (Ketua Editor Bahagian Buku Umum), Puan Nurul Julia Alani Henry (Ketua Editor Bahagian Buku Sastera), Puan Mariati Josepha Mustafa (Ketua Editor Bahagian Buku Kanak-kanak dan Remaja), Encik Adenan (wakil Ketua Akademi DBP), Encik Ruslan Abdul Raffar (Ketua Bahagian Pengeluaran dan Penyelarasan Penerbitan), Encik Shah Rizal Azwan Ghazali (Ketua Bahagian Harta Intelek), Encik Mohd Syukri Anwar (Editor Jurnal) dan Puan Zaiton Darois (Editor Jurnal).

Sesi perbincangan ini memfokuskan beberapa perkara penting dalam bidang penerbitan, termasuklah kaedah untuk memastikan tempoh penerbitan yang ditetapkan dipatuhi. Dalam hal ini, DBP menetapkan supaya manuskrip telah melalui proses yang ditetapkan dan penulis tidak dibenarkan untuk menyunting lagi manuskrip ketika manuskrip berada dalam fasa penerbitan.

Selain itu, isu jualan yang tidak memberangsangkan turut dikongsi dalam pertemuan ini. Kedua-dua penerbit ini bersetuju bahawa penulis yang mempunyai ramai pengikut dapat meningkatkan jumlah jualan. Pihak DBP juga mencadangkan supaya produk terbitan yang akan diterbitkan perlu mendapat kerjasama daripada agensi dan pihak tertentu yang dapat membeli produk penerbitan tersebut. Hal ini perlu dikenal pasti terlebih dahulu sebelum satu-satu produk penerbitan diterbitkan.

Pada akhir sesi perkongsian ini, kedua-dua penerbit membayangkan penerbitan bersama yang boleh dilaksanakan untuk mendapatkan penulis yang berprofil tinggi, seterusnya meningkatkan jualan setelah produk penerbitan tersebut terbit.


Pemikir Negara: Keluarga Malaysia Teguh Bersama

Kuala Lumpur – Radio BERNAMA telah memperkenalkan satu slot temu bual baharu menerusi Program Pemikir Negara yang bersiaran pada setiap hari Selasa, pukul 10.30 pagi bermula bulan Ogos ini, sempena bulan kemerdekaan Malaysia. Topik yang dibincangkan pada temu bual pertama bagi slot ini adalah merupakan tema sambutan hari kebangsaan dan Hari Malaysia pada tahun ini, iaitu “Keluarga Malaysia Teguh Bersama.”

Menurut Menteri Komunikasi dan Multimedia, Tan Sri Datuk Annuar Musa, tema tersebut adalah selari dengan konsep keharmonian Keluarga Malaysia yang diaspirasikan oleh Perdana Menteri Malaysia sendiri, YAB Dato’ Sri Ismail Sabri Yaakob pada 22 Ogos 2021 dalam ucapan sulungnya sebagai Perdana Menteri negara yang kesembilan.

Radio BERNAMA telah menjemput Profesor Madya Ts. Dr. Jessica Ong Hai Liaw yang merupakan Felow Kluster Wanita dan Masyarakat, Majlis Profesor Negara untuk mendapatkan pandangan beliau berkenaan dengan tema Keluarga Malaysia, yakni merujuk masyarakat yang hidup aman damai dan bersatu padu dalam keterangkuman, kebersamaan dan kesyukuran.

Menurut beliau, keterangkuman atau inclusivity adalah sebuah Keluarga Malaysia yang terdiri daripada pelbagai bangsa dan agama yang menjunjung semangat cinta akan negara. Hal ini juga menunjukkan bahawa rakyat Malaysia yang berbilang bangsa sentiasa bekerjasama walau apa-apapun jua keadaan. Konsep Keluarga Malaysia ini dapat dicapai sekiranya nilai peradaban dipupuk dalam kalangan masyarakat, seiring dengan rukun negara.

Selain itu, kebersamaan atau common ground pula merujuk gerak kerja dari semua agensi, kementerian dan insiatif rakyat bagi mencapai titik temu ke arah kepentingan bersama. Setiap rakyat hendaklah hidup dalam aman damai dan bersatu padu, serta mempunyai semangat patriotisme demi mempertahankan negara yang makmur dan sejahtera.

Mengulas makna kesyukuran, beliau berpendapat toleransi merupakan payungan penting dalam mempertahankan kemerdekaan selama lebih enam dekad ini. Sebagai negara yang bebas daripada jajahan, rakyat seharusnya mempertingkatkan kerjasama dan indeks kebahagiaan.

Dalam mencari titik keseimbangan antara kebebasan bersuara dan menjaga hati setiap warga, beliau menekankan kepentingan untuk menghormati demokrasi berparlimen di bawah pentadbiran raja berperlembagaan dan Yang Di Pertuan Agong sebagai ketua negara, perlembagaan persekutuan dan rukun negara perlu dihormati dan dijunjung demi menjaga kepentingan ekonomi dan sosial rakyat tanpa menjaga kepentingan mana-mana pihak. Beliau menasihatkan agar rakyat Malaysia tidak cepat melatah dan tidak melihat setiap perkara dari sisi negatif.

Tambah Dr. Jessica, rakyat Malaysia seharusnya menjadikan bahasa Melayu sebagai teras perpaduan kerana hal ini merupakan kunci perpaduan kepada bangsa dan negara.

Mengulas lanjut mengenai isu bahasa Melayu, beliau mengatakan bahawa bahasa Melayu perlu diutamakan dan usaha ini dapat dilihat melalui program seperti jelajah puisi di universiti, sekolah rendah dan menegah yang telah banyak dijalankan oleh Dewan Bahasa dan Pustaka (DBP) dalam usaha membawa bahasa Melayu ke peringkat antarabangsa. Misalnya, Wan Muhammad Faris Wan Mohd Noor, seorang ikon yang telah mengembara ke 20 buah negara Eropah menerusi Misi Jelajah Berbasikal Solo Alumni Universiti Pertahanan Nasional Malaysia (UPNM) selama 85 hari yang menyatakan bahawa, bahasa Melayu sangat diterima baik oleh setiap negara mengikut pendekatan yang digunakan kepada rakyat negara tersebut. Penggunaan pantun ketika berucap di hadapan warga asing boleh memberi pengenalan berkenaan puisi tradisional dalam bahasa Melayu di negara kita.

Sementara itu, Dr. Jessica turut berkongsi bahawa Wan Muhammad Faris telah membawa diplomasi budaya, yakni memakai baju bercorak peta Malaysia. Malah, ikon tersebut turut berpeluang memperkenalkan makanan, budaya dan etnik negara, terutamanya bagi negeri Sabah dan Sarawak. Beliau berkongsi usaha untuk menterjemahkan lagu puisi bahasa Melayu ke dalam bahasa Mandarin dan Tamil dengan muzik dan melodi yang sama juga dapat memberikan wajah dan suasana baharu yang akan menarik minat anak-anak muda zaman kini.


Wajarkah Pemaksaan Pelupusan Kereta Berusia Lebih 10 Tahun?

Baru-baru ini seorang pengkaji masalah kesesakan jalan raya telah merumuskan bahawa kaedah penyelesaian bagi masalah kesesakan di jalan raya ialah dengan mengehadkan usia kereta yang dibenarkan menggunakan jalan raya diberikan kepada kereta yang hanya berusia 10 tahun ke bawah. Hal ini bermakna, apabila kereta mereka sudah berusia lebih 10 tahun, pemilik kereta tersebut perlu membeli kereta baharu dan melupuskan kereta lama.

Pada pandangan penulis, cadangan tersebut adalah seperti menyuruh orang yang datang awal ke masjid supaya keluar dari masjid selepas berada di dalamnya selama 10 minit untuk menyelesaikan masalah kesesakan yang berlaku di dalam masjid walaupun solat belum didirikan. Kemudian orang-orang tersebut akan dibenarkan untuk masuk semula ke dalam masjid dengan beratur untuk masuk semula bagi mendirikan solat. Adakah  kaedah ini akan menyelesaikan masalah kesesakan yang berlaku di dalam masjid itu?

Analogi lain adalah seperti masalah terlampau banyak perabot di dalam rumah. Dengan menggunakan logik beliau, pemilik rumah akan dinasihati untuk membuang semua perabot yang berusia lebih 10 tahun dan membeli perabot baharu. Adakah kaedah ini juga akan menyelesaikan masalah keadaan rumah yang padat?

Sudah pasti cadangan tersebut tidak akan menyelesaikan masalah secara langsung kerana jumlah kereta di jalan raya tidak akan berkurangan. Oleh sebab kilang-kilang kereta masih mengeluarkan ribuan kereta pada setiap hari dan pengguna dipaksa untuk terus membeli, maka kesesakan jalan raya akan terus bertambah teruk dari tahun ke tahun. Dengan kata lain, cadangan pengkaji tersebut sebenarnya tidak masuk akal sama sekali.

Beliau juga turut menyatakan bahawa kereta yang berusia lebih 10 tahun tidak selamat berbanding dengan kereta yang digunakan di bawah usia 10 tahun. Marilah kita berfikir secara waras, iaitu antara kereta yang berumur kurang 10 tahun tetapi tayarnya sudah botak dan pad brek pula tidak pernah ditukar berbanding dengan kereta yang berumur lebih 10 tahun, namun tayar dan pad breknya masih baharu, manakah yang lebih selamat untuk digunakan di atas jalan raya? Secara logiknya, sudah tentu kenderaan dengan tayar dan pad  brek baharu yang lebih selamat. Jelaslah di sini bahawa penyelidik berkenaan tidak menyedari bahawa faktor utama keselamatan pengguna jalan raya melibatkan amalan penyelenggaraan kereta dan tidak semestinya melibatkan umur kereta.

Selain itu, satu lagi kenyataan beliau termasuklah kereta yang berumur lebih daripada 10 tahun adalah tidak baik untuk alam sekitar. Andaian ini juga tidak berasas. Cuba kita bayangkan senario individu tertentu. Sebagai contoh, katakanlah Encik Ahmad (bukan nama sebenar) yang bergaji rendah membeli kereta baharu berharga RM100 ribu ringgit dengan cara berhutang selama sembilan tahun. Oleh sebab beliau perlu membayar hutang tersebut, Encik Ahmad dan mungkin juga isterinya akan bergilir-gilir menjadi pemandu Grab selepas pulang daripada kerja untuk menjana pendapatan tambahan. Akibatnya, kereta yang baru dibelinya itu akan dipandu pada setiap hari sejauh ratusan kilometer serta menggunakan petrol berpuluh-puluh liter sehari.

Bandingkan pula dengan keadaan jiran beliau, iaitu Encik Rashid (bukan nama sebenar) yang telah selesai membayar hutang kereta yang berumur 10 tahun. Encik Rashid tidak berminat untuk membeli kereta baharu dan oleh itu tidak perlu mencari pendapatan lebih dengan menjadi pemandu Grab. Selepas pulang daripada kerja, beliau berpeluang berehat dengan selesa di rumah dan selepas itu akan ke surau untuk solat Maghrib dan Isyak. Apabila pulang dari masjid, beliau dengan gembiranya dapat meluangkan masa untuk makan malam bersama-sama dengan isteri dan anak-anaknya. Selepas makan malam pula, beliau akan menggunakan masa yang ada untuk berbual-bual dengan isteri dan anak-anak sebelum tidur. Oleh sebab beliau hanya menggunakan kereta untuk pergi kerja dan menguruskan keperluan penting sahaja, maka kereta beliau hanya berjalan sejauh purata 20 kilometer sehari sahaja. Contoh ini adalah jelas membuktikan bahawa sebenarnya kereta Encik Rashid adalah lebih mesra alam sekitar berbanding dengan kereta Encik Ahmad walaupun kereta Encik Ahmad itu lebih baharu.

Namun demikian, apa-apa yang lebih penting untuk kita sedari termasuklah proses pembuatan kereta baharu oleh kilang-kilang sangat banyak menggunakan tenaga dan mengeluarkan karbon dioksida. Jika kereta hanya boleh digunakan selama 10 tahun sahaja, maka kilang-kilang kereta akan lebih banyak mengeluarkan kereta-kereta baharu. Keadaan ini sudah tentu akan terus meningkatkan pendapatan kepada industri kereta. Pendapatan kepada industri perbankan juga akan turut bertambah kerana kebanyakan pembeli akan berhutang untuk membeli kereta baharu. Namun demikian, kesan kepada alam sekitar sebenarnya pula jauh semakin tenat akibat operasi kilang kereta yang semakin meningkat.

Ada dalam kalangan kita yang menyangka bahawa kereta baharu yang menggunakan teknologi elektrik akan membantu mengurangkan kesan negatif kepada alam sekitar. Teknologi ini dikenali sebagai teknologi hijau. Namun demikian, bagi membekalkan tenaga tersebut, bekalan elektrik terpaksa ditambah di stesen-stesen jana kuasa. Secara umumnya, ada antara kita yang mungkin tidak sedar bahawa kebanyakan stesen jana kuasa yang membekalkan tenaga elektrik di Malaysia menggunakan arang batu, gas dan minyak diesel. Oleh itu, peningkatan operasi stesen jana kuasa akan menambahkan jumlah karbon dioksida ke ruang udara dan meningkatkan pencemaran.

Dalam kalangan rakyat yang dipaksa membeli kereta baharu pada setiap 10 tahun, kebanyakan daripada mereka terpaksa berhutang dengan bank setiap 10 tahun dalam jumlah puluhan atau ratusan ribu ringgit. Mereka terpaksa bekerja keras untuk memastikan mereka mempunyai pendapatan yang mencukupi untuk membayar balik pinjaman pembelian kereta baharu. Aktiviti ekonomi sudah pasti akan bertambah. Jumlah kilang-kilang dan pejabat-pejabat akan bertambah dan jumlah kereta di jalan raya juga akan turut bertambah. Namun begitu, bayangkan kesan negatifnya terhadap alam sekitar. Maka, situasi inilah sebenarnya yang sedang berlaku di bandar-bandar besar di negara China apabila kabus hitam (smog) dilaporkan semakin bertambah teruk pada setiap tahun.

Sebenarnya, perkara yang sangat penting untuk kita sedari adalah jika kereta yang digunakan sudah berusia 10 tahun dan diselenggarakan dengan baik, besar kemungkinan kereta berkenaan masih elok dan masih boleh dipakai tanpa sebarang masalah. Oleh itu, polisi melupuskan kereta yang masih berkeadaan baik jelas merupakan suatu pembaziran. Dalam Islam, pembaziran adalah sesuatu yang amat dibenci oleh Allah SWT berdasarkan firman-Nya yang jelas di dalam Surah Al Isra, ayat 27 yang bermaksud:

Sesungguhnya orang-orang yang membazir yang membelanjakan harta kepada jalan yang menyalahi syarak itu ialah saudara-saudara syaitan dan syaitan itu adalah sangat kufur kepada Tuhannya.

Berbalik pada senario Encik Rashid, cuba kita bayangkan suasana malang yang akan menimpa beliau apabila kerajaan bersetuju untuk menerima cadangan oleh pengkaji tersebut dan menguatkuasakan polisi untuk menghalang kereta yang berumur lebih daripada 10 tahun daripada menggunakan jalan raya. Encik Rashid terpaksa melupuskan kereta beliau dan membeli kereta baharu yang berharga puluhan ribu ringgit. Beliau perlu meminjam dari bank untuk membeli kereta baharu tersebut kerana tidak mampu untuk membeli secara tunai. Oleh sebab beliau berpendapatan rendah, maka beliau terpaksa berhutang dengan bank selama sembilan tahun walaupun sebenarnya tidak perlu jika beliau dibenarkan menggunakan kereta beliau yang memasuki usia 11 tahun dan telah diselenggarakan dengan baik sebelum itu. Akibat daripada keadaan tersebut, Encik Rashid juga terpaksa menjadi pemandu Grab pada sebelah malam untuk menjana pendapatan tambahan. Beliau tidak lagi dapat pergi ke surau selepas pulang daripada kerja dan juga tidak akan ada banyak masa untuk bersama-sama dengan anak-anak dan isterinya. Adakah keadaan seperti ini akan mewujudkan keadaan yang sejahtera dalam kalangan masyarakat? Adakah kerajaan perlu menerima cadangan seperti ini?

Kerajaan perlu berhati-hati apabila mendengar nasihat daripada golongan yang menggelar diri mereka sebagai pakar, namun sebenarnya tidak berfikiran jauh sebelum memberikan padnangan mereka. Polisi memaksa kereta dilupuskan selepas 10 tahun merupakan polisi yang berasaskan sikap kebendaan semata-mata, iaitu dengan mementingkan pertumbuhan ekonomi yang mengatasi segala-galanya. Polisi tersebut sudah tentu akan menguntungkan segelintir pihak yang memiliki saham dalam industri kereta dan juga industri kewangan sahaja. Akan tetapi, polisi tersebut secara jangka panjang akan mendatangkan kesengsaraan kepada jutaan rakyat, terutamanya kepada golongan yang berpendapatan rendah. Tidak dinafikan lagi bahawa cadangan yang dikemukakan ini merupakan polisi yang tidak wajar kerana negara Barat seperti Amerika dan Eropah juga masih enggan melaksanakannya. Adalah amat pelik jika sebaliknya negara Islam seperti Malaysia pula yang menguatkuasakannya.

Profesor Dr. Mohd. Nazari Ismail, Profesor Kehormat, Fakulti Perniagaan dan Perakaunan, Universiti Malaya.


Aura dan Karisma Pemimpin, Pembakar Semangat Rejimen Perlis

Untuk mendapatkan maklumat terkini, ikuti kami melalui Telegram

Padang Besar – Raja Muda Perlis, Brigedier Jeneral Tuanku Syed Faizuddin Putra Jamalullail dan Raja Puan Muda Perlis, Mejar (Kehormat) Tuanku Hajah Lailatul Shahreen Akashah Khalil berkenan berangkat menghadiri Majlis Makan Malam Rejimental Rejimen 504 Askar Wataniah Tentera Darat Malaysia di Kelab Perwira, Kem Bukit Keteri, semalam.

Majlis tersebut diadakan bersempena “Dining Out” perpisahan Timbalan Komander ke-22, Leftenan Kolonel Mohamad Zaidi Ishak yang bakal bertukar ke Komponen Pertahanan ESSCOM, Lahad Datu, Sabah sebagai Ketua Staf Operasi.

Dalam majlis keraian tersebut, Leftenan Kolonel Mohamad Zaidi memaklumkan bahawa beliau amat bersyukur kerana banyak menimba pengalaman dan ilmu berkaitan dengan Askar Wataniah, Negeri Perlis.

Menariknya, menurut beliau, terdapat pelbagai peluang yang diperoleh khususnya dalam berkolaborasi dengan agensi lain melalui idea Duli-Duli Tuanku Raja Muda dan Tuanku Raja Puan Muda yang mempunyai aura, personaliti yang berkarisma dan amat selesa didekati.

Marilah bersama-sama bersatu dengan barisan pegawai tetap dalam menjadikan Askar Wataniah sebagai satu barisan yang mampan untuk membantu ganti anggota tetap Tentera Darat dalam mempertahankan negara dan negeri Perlis yang tercinta ini khasnya.

“Kesedaran sebagai perwira dan keberadaan perlu wujud dalam diri setiap pegawai dalam angkatan simpanan.

Jelas beliau lagi, pelibatan pegawai sukarela dapat menguatkan jalinan hubungan antara pegawai tetap dan bersama membantu Rejimen Askar Wataniah merekrut, melatih dan mengekalkan keaktifan anggota sukarela walaupun pelbagai cabaran dan kekangan yang dihadapi bagi menyertai pelbagai aktiviti rejimen.

Keberangkatan  Raja Muda Perlis dan Raja Puan Muda Perlis disambut oleh Leftenan Kolonel Mohamad Zaidi Ishak serta Ahli-ahli Kelab Perwira Rejimen yang berpegang kepada slogan, “Di Latih untuk Perang” berkenaan.

Mengulas lebih lanjut berkaitan dengan khidmat sebagai Timbalan Komander di Perlis, Mohamad Zaidi telah melaksanakan Persiapan Sidang Komander Askar Wataniah (SKAW) Siri Ke 32/2021 secara fizikal dan juga dalam talian, terlibat dalam Operasi PENAWAR (COVID-19) dan Operasi Murni (Ribut bersama JKM dan MAIPs), turut serta menjayakan Projek Jiwa Murni Kampung Pulau Ketam dan Lorong Wataniah di Projek Transformasi DiRaja Kampung Nelayan Warna Warni Seberang Ramai Kuala Perlis serta menganjurkan Eks PERBAH 2019 berupa lawatan kerja Tuanku Raja Muda ke kawasan Op PASIR di sempadan negara sekitar perairan Pantai Timur Sabah.


Remaja Harus Dilengkapi dengan Ilmu Pengetahuan dan Jati Diri yang Kukuh – Raja Perlis

Kangar – Ketika berkenan berangkat merasmikan Hari Anugerah Cemerlang bagi Sesi Akademik 2022/23 di Sekolah Menengah Kebangsaan Derma, Raja Perlis, DYMM Tuanku Syed Sirajuddin Jamalullail bertitah masalah rasuah perlu dibanteras dari peringkat sekolah lagi.

Pendidikan mengenai ancaman dan kesan rasuah haruslah ditanam dalam setiap jiwa anak-anak muda seperti, ‘Melentur buluh biarlah dari rebungnya’.

Berdasarkan kajian dari Universiti Malaya yang bertajuk “Voices from the Ground: The Corruption Complex in Malaysia“ pada tahun lalu, baginda menzahirkan rasa terkilan apabila mendapati sebanyak 51 peratus responden bersetuju bahawa rasuah merupakan budaya yang sedang berakar di negara kita.

DYMM Tuanku Raja Perlis menegaskan bahawa,

Semua rakyat khususnya, remaja perlu dilengkapi dengan ilmu pengetahuan dan jati diri yang kukuh agar mereka menjadi insan yang dihormati.

“Dalam hal ini, tanggungjawab ibu bapa juga adalah amat penting supaya anak-anak menjadi insan yang bukan sahaja hebat dari aspek intelektual, malah dilengkapi dengan rohani dan jati diri yang kukuh.

Dalam hal berlainan, baginda menitahkan  berasa amat berdukacita atas perbuatan menghina kaum dan agama yang berlaku baru-baru ini. Perkara sebegini wajar dicegah supaya tidak menjejaskan perpaduan dalam kalangan rakyat. Setiap provokasi terhadap agama dan kaum harus ditangani secara berhemah.

“Remaja kini dilihat sangat terdedah dengan perkara negatif daripada media sosial, seperti fitnah, berita palsu, pornografi, malah pengaruh LGBT (lesbian, gay, biseksual dan transjantina).”

Jauhilah perkara sebegini dan tanamlah sifat saling menghormati. Ingatlah bahawa perpaduan adalah amat penting dalam memastikan negara stabil dan terus maju demi masa depan generasi akan datang.

Demikian dititahkan oleh DYMM Tuanku Raja Perlis ketika berkenan berangkat merasmikan majlis pada hari ini setelah dua tahun tertangguh akibat pandemik COVID-19.

Keberangkatan baginda yang diiringi Raja Muda Perlis, DYTM Tuanku Syed Faizuddin Putra Jamalullail yang juga merupakan alumni sekolah kluster berkenaan dari tahun 1980–1982 itu disambut oleh Pengarah Jabatan Pendidikan Negeri, Naharudeen Othman dan Pengetua sekolah, Fauziah Abd. Hamid.


Raja Muda Perlis Perkenan Menyaksikan Perbarisan Serah Terima Tugas Timbalan Komander Rejimen

Untuk mendapatkan maklumat terkini, ikuti kami melalui Telegram

Bukit Keteri – Raja Muda Perlis, Brigedier Jeneral Tuanku Syed Faizuddin Putra Jamalullail berkenan berangkat menyaksikan acara Perbarisan Serah Terima Tugas Timbalan Komander Rejimen 504 Askar Wataniah Tentera Darat Malaysia yang diadakan di Padang Kawad Kem Bukit Keteri, semalam.

Dalam upacara menandatangani Nota Serah Terima Tugas dan Serah Terima Tongkat Kuasa, Tuanku Syed Faizuddin Putra merangkap Komander Rejimen merakamkan ucapan penghargaan kepada Leftenan Kolonel Mohamad Zaidi Ishak atas segala khidmat bakti yang dicurahkan sepanjang perkhidmatan sebagai Timbalan Komander Rejimen 504 Askar Wataniah yang ke-22 dari 25 Mac 2019 hingga 3 Ogos 2022.

Upacara ini turut disaksikan bersama ialah Raja Puan Muda Perlis, Mejar (Kehormat) Tuanku Hajah Lailatul Shahreen Akashah Khalil.

Baginda bertitah, “Sesungguhnya segala sumbangan Mohamad Zaidi itu amatlah dihargai dan semoga beliau terus mencurahkan bakti kepada agama, bangsa dan negara serta berjaya di tempat perkhidmatan yang baharu.”

Antara jasa yang ditabur oleh beliau, termasuklah berjaya memperkenalkan Logo Komersial R504AW, Logo Patch berbentuk Singa, mengadakan kembali Perbarisan Komander dan Majlis Makan Malam Rejimental R504AW, selain menaik taraf bangunan Wisma Bintara  Rejimen.

Turut hadir, Setiausaha Kerajaan Negeri selaku Pengerusi Jawatankuasa Pendukung Askar Wataniah (JAKPAW) Negeri, Datuk Seri Hasnol Zam Zam Ahmad, Panglima Briged ke Enam Infantri Malaysia, Brigedier Jeneral Datuk Mohd Akib Hj Yusof dan Timbalan Komander yang baharu, Leftenan Kolonel Lasahi Laiji.


Buku Genta telah Berbunyi: Masa untuk Generasi Baru Dilancarkan Hari Ini

Kuala Lumpur – Buku Genta telah Berbunyi: Masa untuk Generasi Baru hasil karya YM Raja Ahmad Aminullah yang merupakan penulis, penyair dan budayawan telah dirasmikan oleh YB Dato’ Sri Saifuddin Abdullah, Menteri Luar Negeri di PAUM Clubhouse, Universiti Malaya pada pagi tadi.

Buku Genta telah Berbunyi: Masa untuk Generasi Baru berkisar tentang permasalahan negara yang harus diambil tindakan segera dalam mendirikan visi masyarakat dan bangsa yang progresif oleh generasi baharu, selain menggerakkan revolusi pemikiran yang lebih matang.

Dalam majlis pelancaran buku yang berlangsung hampir dua jam, YB Dato’ Sri Saifuddin Abdullah menyokong kuat pandangan penulis tersebut yang menegaskan bahawa ruang politik bukanlah untuk membina kekayaan dan kemewahan peribadi, tetapi adalah sebenarnya lahan khidmat untuk menegakkan perjuangan murni.

Politik ilmu, bukan politik ampu; politik hikmah, bukan politik fitnah; dan politik bakti, bukan politik undi.

YB Dato’ Sri Saifuddin Abdullah berkata, YM Raja Ahmad menggunakan kata “Genta” dalam tajuk buku ini membawa makna “loceng amaran” yang merujuk pemberitahuan. Buku ini dilihat telah menghimpunkan sejumlah perkara yang menggusarkan rakyat, seperti pemimpin yang pecah amanah, penyelewengan dan pengkhianatan.

Menurut YB Dato’ Sri Saifuddin Abdullah, negara memerlukan ahli politik yang berorientasikan polisi bukan berorientasikan personaliti semata-mata. Ahli politik yang berilmu tinggi dapat memastikan kestabilan negara terus terjamin, sekali gus menyatupadukan Keluarga Malaysia melalui kematangan sebagai pemimpin.

“Oleh itu, saya mengundang YM Raja Ahmad bersama-sama membangunkan idea demokrasi Malaysia yang pelbagai kaum dan moderat. Nasib kita bergantung pada generasi baharu. Satu daripada tiga cabaran besar yang sedang dihadapi oleh dunia ialah kemajuan teknologi,“ ujarnya. Tambah beliau lagi:

Hari ini kita hidup dalam dua dunia, iaitu kehidupan fizikal dan kehidupan digital. Ramai dalam kalangan generasi saya tidak selesa berada dalam kehidupan digital, tetapi saya yakin generasi anak muda bukan sahaja selesa, malahan merekalah menjadi penggerak kehidupan digital.

Mengulas lebih lanjut, YM Raja Ahmad Aminullah turut berkata,

Pada masa sekarang merupakan waktu yang tepat untuk generasi baharu melakarkan sumbangan mereka pada pembangunan dan pentadbiran negara. Seorang pemimpin seharusnya membuat keputusan yang rasional dalam suasana yang kondusif dan membela hak rakyat.

Ujarnya lagi, generasi kini perlu mempunyai inisiatif sendiri untuk mencari peluang terbaik dalam menyuarakan pendapat yang tidak hanya menunggu ruang diberikan.

“Jadi jangan tunggu jika tidak dijemput, jadilah mandiri yang berdiri di atas kaki sendiri,” katanya dalam sidang media selepas majlis pelancaran buku tersebut.

“Pada masa yang sama, saya menggesa pihak berkuasa untuk memberikan ruang dan golongan muda pula tidak hanya semata-mata menunggu peluang itu agar pandangan mereka tidak tenggelam dalam perbincangan atau perbicaraan.”

Selain itu, penulis tersebut turut mengutarakan pendapat bahawa generasi baharu bukan hanya pemimpin masa depan, malah menjadi pemimpin yang memimpin golongan lebih muda dan seangkatan dengannya.

“Jadilah pemimpin yang senadi dan senada dengan rakyat,” ujar penulis yang berjuang melakukan revolusi pemikiran demi negara yang tercinta.


Beri Peluang kepada Generasi Baharu dalam Politik dan Pentadbiran Negara

Untuk mendapatkan maklumat terkini, ikuti kami melalui Telegram

Kuala Lumpur – Baru-baru ini, forum bersempena dengan majlis pelancaran buku Genta telah Berbunyi: Masa untuk Generasi Baru membawakan beberapa ahli panel membincangkan tentang permasalahan negara serta cabaran dan penyelesaian yang perlu dilakukan dalam sistem pentadbiran negara.

Malah, turut dibincangkan tentang peranan orang muda dalam menerajui sistem politik dan pentadbiran dalam negara.

Membahaskan lebih lanjut, Mantan Setiausaha Sulit Speaker Dewan Rakyat, Fatihah Salabuddin menyatakan perbalahan dalam kalangan generasi tua dalam politik menyebabkan golongan muda yang terlibat menjadi gusar.

Untuk mengubah landskap politik, kita perlu meningkatkan pelibatan golongan muda dalam semua parti di Malaysia dan bukan satu kelompok sahaja. Kita juga perlu membincangkan tentang peluang pekerjaan apabila had pencen dinaikkan, sekali gus memberikan kesan kepada golongan muda,” ujar Fatihah telah membicarakan tentang isu yang dihadapi negara kini.

Menurut Pemuda UMNO, Nor Azleen Ambros, ilmu seharusnya diletakkan pada keutamaan paling tinggi dalam menentukan sesuatu perkara untuk merancang tertentu dan menghadapi krisis pada hari ini. Banyak permasalahan yang dilalui dalam negara perlu dibuat berdasarkan fakta supaya lebih efektif dan berkesan, serta memberikan manfaat kepada rakyat.

Selain itu, Ahli Dewan Undangan Negeri, Lim Yi Wei berpendapat bahawa peranan anak muda untuk membetulkan ketidakadilan atau kesenjangan yang ada.

Kita nampak semasa pandemik banyak masalah atau isu yang timbul. Pandemik merupakan masa yang sesuai untuk melihat adakah dasar sedia memberikan manfaat kepada semua atau kepada satu golongan sahaja?

Tambah beliau, buku Genta telah Berbunyi: Masa untuk Generasi Baru juga ada menyentuh tentang kepercayaan rakyat dapat dikembalikan dengan mencari satu keadilan susulan daripada kesenjangan ekonomi, sosial dan membela rakyat yang tertindas.

Penyelidik, Abdul Muqit Muhammad berkata, “kita perlu faham tentang permasalahan dalam negara untuk kita tentukan jenis inisiatif yang boleh diambil untuk selesaikan masalah. Satu daripada masalahnya adalah kerosakan sistem negara ini tampak stabil dari peringkat pucuk sehingga akarnya. Hakikatnya, hal ini tidak pernah diselesaikan dan boleh membarah kepada budaya, perfileman dan pentadbiran universiti.

Permasalahan tentang korupsi seolah-olah telah menjadi kebiasaan dan tidak boleh ditutup lagi. Sistem awam juga sudah lama tidak dibincangkan secara baik. Sebagai contohnya, masalah kesesakan lalu lintas, sistem banjir dan pengangkutan awam yang tidak dibincangkan kerana kita berdepan dengan sistem yang tidak dapat mengungkap idea baharu.

Selain itu, perubahan atau transisi dari generasi lama kepada generasi baharu. Sebagai contoh, negara Indonesia telah memberikan peluang kepada generasi baharu dalam politik, tetapi di Malaysia masih tiada perubahan dan tidak mengangkat suara anak muda. Peralihan perlu dilakukan dari sekarang.

Dalam perkembangan lain, perbincangan mengenai tindakan yang boleh dilakukan dalam jangka pendek untuk menghadapi krisis di Malaysia turut diadakan.

Kita terlalu menafikan krisis yang timbul. Kita perlu menyusun kembali dan membentuk kelompok untuk mengambil peduli tentang masalah itu. Dasar harus diubah untuk memberikan peluang kepada orang muda supaya melibatkan diri.

Fatihah turut menyatakan bahawa apabila pandemik berlaku, rakyat boleh lihat isu yang rosak dalam sistem politik dan agensi kerajaan.

“Kita terlalu berada dalam keadaan selesa dan tiada tekanan sehingga kurang cakna tentang sistem demokrasi dalam Malaysia dan fungsi dalam pentadbiran. Apabila terlalu selesa, kita kurang peka akan kerosakan yang berlaku. Hal ini semua berbalik pada kesedaran masyarakat dan generasi muda dalam sistem politik.”

Menurut beliau, perkara yang paling penting adalah pelibatan anak muda dalam sistem politik dan membabitkan diri dalam keputusan yang dilakukan dalam sistem pentadbiran. Umumnya mengetahui, negara kita kurang dalam kesedaran demokrasi kerana tiada subjek spesifik dalam pendidikan demokrasi atau tatanegara. Sebagai contoh, pendidikan di luar negara telah mendedahkan sistem pemerintahan negara kepada kanak-kanak seawal usia enam tahun. Apabila kanak-kanak mempunyai pengalaman dan pengetahuan, maka mereka lebih mengetahui sistem demokrasi yang berlaku dalam negara.

“Walaupun negara Malaysia meletakkan syarat pengundi kepada umur 18 tahun, namun adakah generasi kini sudah bersedia untuk mengundi dan faham akan sistem politik dalam negara? Oleh itu, kita perlu mengatasi kelemahan itu supaya golongan muda lebih berilmu dalam memilih pemimpin negara,” ujarnya lagi dalam perbahasan forum tersebut.


Mentaliti Toksik dalam Komuniti Seni dan Komedi

Untuk mendapatkan maklumat terkini, ikuti kami melalui Telegram

Masih panas dan tular kontroversi tentang seorang wanita yang hadir ke sebuah kelab komedi terbuka di Kuala Lumpur baru-baru ini kononnya untuk mempersembahkan komedi solo. Pada awal pengenalan, dia mendakwa dirinya Islam, menghafaz sebahagian al-Quran dan mendapat pendidikan agama sejak kecil dalam persekitaran keluarga Melayu sebelum bertindak menanggalkan tudung lalu mendedahkan sebahagian daripada auratnya dengan berpakaian mencolok mata. Semua itu kononnya atas nama komedi dan mahu membuat jenaka.

Bagi yang melihat dan mendengar aksi tersebut (bukan sahaja pada babak permulaan tetapi keseluruhannya aksi beliau), hampir tidak ada yang kelakar. “Punchlines” atau bahagian yang melucukan tidak menjadi. Komedinya tidak berisi dan banyak orang yang mencebik dan berkerut. Pada mereka, aksinya itu mengarut.

Yang ada hanyalah penekanan yang bersungguh-sungguh bahawa beliau ialah seorang penganut agama Islam, bertudung sejak kecil, menghafal sebahagian daripada al-Quran dan mendapat pendidikan agama dalam persekitaran hidup keluarga Melayu.

Pasti kita tertanya-tanya, apakah motif dan niatnya bertindak sebegitu? Yang kita tercari-cari, di manakah komedi dan jenakanya?

Dalam insiden seorang wanita yang cuba mencuri perhatian dengan cubaan menjadi pelawak “jadian“ ini, terdapat banyak yang boleh kita perhatikan dan belajar.

Pemahaman tentang Fungsi Agama dalam kehidupan

Agama seharusnya menjadi had dan batas yang menentukan perkara yang boleh menjadi gurauan dan bukannya agama yang dijadikan gurauan. Sekalipun kesucian agama tidak sedikit pun ternoda dan terkurang dengan olokan dan momokan manusia, tidak wajar untuk  mana-mana pihak menjadikan agama sebagai bahan jenaka.

Adakah ini isu baharu dan terpencil? Sebenarnya tidak.

Segelintir di luar sana yang dengan sengaja dan sedar memilih untuk menghina, memperolok, merendah-rendah dan mempermainkan agama, bangsa dan budaya atas nama komedi, seni dan kebebasan bersuara. Pada mereka, perkara sebegitu “biasa” dan mungkin kelihatan “hebat“?

Pemahaman yang Lemah dan Terpesong tentang Komedi, Jenaka dan Seni

Komedi merupakan peluang untuk membuat orang terhibur dan ketawa, namun tetap bukan ruang untuk menelanjangkan diri agar ditertawakan. Benar komedi dan seni itu lazimnya ada sisi yang sedikit nakal, tetapi bukan antiakal.

Komedi, seni atau apa-apa ekspresi kreatif sekali pun bersifat gurauan dan “ringan”, perlu mempunyai nilai dan mesej. Pelawak yang terkenal seperti Trevor Noah selalunya akan mengutamakan mesej dan nilai yang baik, bukannya gigih dan terdesak seperti George Carlin yang akan memasukkan segala elemen yang boleh memberikan imej buruk terhadap sesuatu agama, bangsa dan budaya.

Sekiranya dalam sesuatu karya seni, komedi dan ekspresi kreatif, nilai dan mesej yang baik dikesampingkan, maka, aspek murahan merupakan adjektif yang paling ringan untuk menggambarkan mutu karya tersebut.

Pertama, antara mentaliti sempit yang boleh dijadikan contoh ialah mentaliti yang suka menyalahkan agama. Kemunculan wanita tersebut yang mahu menjadi pelawak jadian ini bukanlah insiden pertama. Sesetengah wanita bertudung yang mendakwa kononnya tertekan, terpaksa dan menderita hidup beragama, lalu menjadikan agama sebagai alasan untuk mereka berubah menjadi liar dan hedonis. Mentaliti seperti ini sangat keanak-anakan.

Kedua, sikap menyalahkan ibu bapa dan asuhan keluarga atas segala kesulitan dan kehidupan yang tidak bahagia. Penulis karya kreatif berstatus bilionair, JK Rowling semasa berucap pada Harvard Commencement 2008 mengungkapkan:

“There is an expiry date on blaming your parents for steering you in the wrong direction”.

Dalam maksud mudah dan ringkasnya, berhentilah menyalahkan semua perkara kepada ibu bapa. Sekalipun mereka sememangnya salah dan bukanlah ibu bapa yang baik, sampai bilakah kita mahu berandaian begitu? Kita sendiri yang perlu mencari jalan membetulkan kesilapan lalu, kekurangan diri dan tekanan hidup, bukannya terus menerus menyalahkan ibu bapa dan keluarga sekalipun selepas sudah 20 tahun menjadi orang dewasa.

Ketiga, ketaasuban menyembah populariti dan mengejar penerimaan orang sehingga hilang nilai diri, kesantunan, mesej besar dan kecerdikan akal. Dunia media sosial pada hari ini hanya memburukkan mentaliti toksik yang semakin menjadi dalam budaya masyarakat sekarang. Oleh sebab itu, ada yang mencipta lagu yang dungu, menghasilkan klip video yang memalukan diri serta membuat kandungan seperti menarik tudung orang awam yang semuanya bertujuan mengundang kemarahan serta kecaman.

Keempat, masyarakat perlu bertegas bahawa jenaka, komedi, seni dan karya kreatif bukan lesen menjadi dungu, biadap, rasis dan tidak sensitif. Di Barat, segala-galanya dibolehkan dan Jesus yang dianggap tuhan menjadi bahan jenaka dalam semua perkara, hatta dalam produk pornografi dan rangkaian ejekan dalam segenap ruang litup hidup. Pastinya ini bukan makna dan aspirasi kebebasan bersuara dan nilai sebenar seni kreatif. Masyarakat perlu menolak kebebasan mutlak seperti ini.

Oleh hal yang demikian, maka jadikanlah setiap perkara yang kita lakukan sebagai peluang mengajak masyarakat untuk berfikir dan menjadi lebih baik dan bukannya mahu bersaing dengan menonjolkan diri sendiri yang mahu tampil dengan persembahan yang paling jelik.

Dalam berjenaka dan berkarya, biarlah berakal. Menjatuhkan maruah dan kebijaksanaan diri tidak pernah kelakar. Menjadikan orang lain bahan ketawa, tidak pernah pintar.


Masyarakat Disaran untuk Belajar Bahasa Isyarat

Untuk mendapatkan maklumat terkini, ikuti kami melalui Telegram

KUALA LUMPUR − Sebagaimana yang kita sedia maklum, orang kurang upaya (OKU) dikategorikan sebagai golongan istimewa. Di Malaysia, OKU pekak makin meningkat jumlahnya, iaitu hampir 50 ribu orang. Bagi golongan OKU ini dan OKU pembelajaran yang lain, mereka bukanlah golongan yang berpenyakit atau bermasalah. Mereka insan istimewa yang terlibat dalam kes kecelaruan neurodikal. Oleh itu, elakkan memanggil mereka sebagai golongan berpenyakit sebagai cara untuk menyantuni mereka.

Di Malaysia pada masa ini, kita mempunyai jurubahasa isyarat tetapi mereka tidaklah ramai. Antara inisiatif yang diwujudkan untuk golongan OKU ini termasuklah menggunakan bahasa isyarat sebagai bahasa ketiga di sekolah rendah supaya mereka boleh bertutur dan belajar sejak sekolah rendah lagi.

Sehubungan dengan itu, sudah tiba masanya kita mempunyai skim perjawatan jurubahasa isyarat dalam perkhidmatan awam. Hal ini amat penting bagi membantu golongan OKU dan orang pekak berkomunikasi selain dapat dijadikan sebagai kerjaya. Selain itu, di setiap jabatan kerajaan juga perlu ada jurubahasa isyarat. Amat penting platform media seperti siaran berita dalam bahasa Melayu dan bahasa Inggeris di televisyen yang menggunakan khidmat jurubahasa isyarat.

Sementara itu, antara usaha untuk membudayakan bahasa isyarat termasuklah yang diusahakan oleh Persatuan OKU Sentral, yang mengambil inisiatif dengan menganjurkan kelas pengajaran bahasa isyarat pada setiap hari Sabtu bagi melatih jurubahasa isyarat bersama-sama Persatuan Orang Pekak Malaysia. Tujuannya adalah untuk melahirkan jurubahasa isyarat yang mempunyai standard yang tinggi atau bertauliah.

Oleh itu, amat penting untuk kita semua menghormati OKU, terutamanya melalui medium atau media massa yang disampaikan. Penyampaiannya mestilah bersifat “mesra” OKU seperti tayangan video yang memerlukan suara latar supaya OKU dapat memahami video berkenaan. Begitu juga dengan infografik yang perlu bersifat “ramah” OKU seperti menampilkan jurubahasa isyarat bagi setiap program OKU.

“Kita digalakkan untuk mengajar bahasa isyarat kepada anak-anak sejak kecil lagi agar mereka tidak mendiskriminasikan golongan OKU dan dapat berinteraksi dengan mereka.”

Demikianlah antara penerangan yang diberikan oleh YB Senator Datuk Ras Adiba Radzi, selaku ahli Dewan Negara dan Presiden Persatuan OKU Sentral; Profesor Madya Dr. Hasnah Toran, iaitu pensyarah di Fakulti Pendidikan di Universiti Kebangsaan Malaysia dalam bidang pendidikan khas serta Dr. Aizan Sofia Amin, selaku moderator ketika membicarakan topik menyantuni OKU dalam Program Canai Bahasa dan Sastera, iaitu “Menyantuni Orang Kurang Upaya melalui Bahasa” menerusi Studio Siaran Langsung Media Sosial DBP pada  pukul 2.30 petang tadi.


Program Bimbingan Penulisan Surat Rasmi dan Minit Mesyuarat serta Pemantauan Bahasa Melayu

Sik − Dewan Bahasa dan Pustaka Wilayah Utara (DBPWU) dengan kerjasama Majlis Daerah Sik (MDS) menganjurkan program Bimbingan Penulisan Surat Rasmi dan Minit Mesyuarat untuk kakitangan MDS dan Pejabat Daerah dan Tanah Sik (PDTS) sebagai satu usaha memantapkan penulisan kedua-dua genre dokumen rasmi tersebut. Program ini bertujuan mempersegar penguasaan bahasa Melayu dalam kalangan kakitangan MDS dan PDTS, yang secara langsung terlibat dalam penguatkuasaan penggunaan bahasa Melayu di tempat awam, yakni kawasan pentadbiran Pihak Berkuasa Tempatan (PBT) tersebut.

Selain itu, pelaksanaan program Pemantauan Bahasa Melayu di sekitar kawasan pentadbiran PBT ini juga bertujuan membantu pihak PBT memperkemas penggunaan bahasa kebangsaan pada papan tanda premis perniagaan, taman perumahan, penamaan jalan dan bangunan serta papan iklan luar agar bersesuaian dengan daerah kelahiran sasterawan hebat dan guru yang dihormati, Sasterawan Negara Dato’ Shahnon Ahmad.

Program bimbingan dan pemantauan di MDS ini menampilkan Munsyi Dewan (Bahasa), Encik Harum Awang, Guru Kanan Sekolah Menengah Kebangsaan (SMK) Sultanah Asma, Alor Setar, Kedah sebagai pembimbing dan pemantau. Kehadiran Encik Mohamad Shahmi Idris, Penolong Pegawai Daerah Sik (Pembangunan Masyarakat) dan Puan Siti Normaizura Mokhtar, Penyelaras Kursus Kakitangan MDS sebagai peserta memperlihatkan kesungguhan pihak pengurusan MDS dan PDTS dalam memartabatkan bahasa Melayu selaku bahasa kebangsaan negara ini agar dapat digunakan dengan baik dan betul dalam penulisan dokumen rasmi PBT.

Encik Harum menegaskan bahawa dalam usaha memantapkan penggunaan bahasa Melayu yang baik dan betul dalam dokumen rasmi dan pada papan tanda oleh PBT, Pusat Rujukan Persuratan Melayu (PRPM) DBP yang merupakan pusat rujukan dan kamus secara dalam talian yang berada di hujung jari sahaja perlu dimanfaatkan sepenuhnya. Beliau percaya, sekiranya semua PBT bersungguh-sungguh dalam perkara ini, bahasa Melayu sebagai bahasa kebangsaan dapat dimartabatkan dan digunakan secara meluas, sementelah kuasa penguatkuasaan berada di bawah bidang kuasa PBT.

Program Bimbingan Penulisan Surat Rasmi dan Minit Mesyuarat ini diadakan selama sehari di Dewan Anggerik, Hotel Sik Inn, Sik, Kedah, dan disusuli dengan program Pemantauan Bahasa Melayu di sekitar daerah Sik pada sebelah petang.


Nilai Kebersamaan Keluarga Malaysia

Sudah empat bulan kerajaan memperkenalkan konsep Keluarga Malaysia, iaitu sejak pelancarannya pada 22 April 2022, di Pusat Konvensyen Antarabangsa, Putrajaya. Lebih awal daripada itu, konsep ini sudah sering kedengaran khususnya dalam pelbagai ucapan yang dirasmikan oleh Perdana Menteri, Dato’ Sri Ismail Sabri Yaakob. Namun begitu, perincian konsep ini pada ketika itu hanya berkisar tentang bagaimana kerajaan menghimpunkan kebersamaan rakyat di negara ini dalam satu ruang lingkup Keluarga Malaysia. Itulah juga fahaman awal yang turut bermain di minda penulis.

Ternyata sebaik-baik sahaja konsep ini dilancarkan, Keluarga Malaysia yang diperkenalkan membawa maksud yang lebih menyeluruh daripada apa-apa yang dibayangkan. Benar, konsep sebegini telah lama kita amalkan, namun Keluarga Malaysia yang diilhamkan oleh Perdana Menteri pada kali ini mempunyai keterangkuman yang diwakili oleh seluruh rakyat Malaysia.

Pada hakikatnya, konsep Keluarga Malaysia bersifat lebih inklusif dan merentasi sempadan agama, bangsa dan kaum. Menurut Perdana Menteri, kita menyedari bahawa kewujudan sebuah keluarga yang berkahwin dengan pelbagai bangsa dan agama, tetapi nilai kekeluargaan telah mengikat mereka semua. Maka itu, konsep Keluarga Malaysia diambil kerana keutuhan negara yang terikat dengan nilai-nilai didikan yang sempurna dalam sebuah keluarga.

“Kita ialah satu keluarga tanpa mengira agama, bangsa dan kaum. Konsep ini merangkumi kesemua lapisan usia, sama ada anak muda, mahupun yang telah berusia. Jelaslah bahawa konsep ini merupakan satu entiti yang saling melengkapi umpama anggota tubuh yang saling memerlukan,” jelas Perdana Menteri.

Untuk itu, terdapat tiga nilai utama yang mendasari konsep Keluarga Malaysia, iaitu Keterangkuman, Kebersamaan dan Kesyukuran. Menurut Perdana Menteri, Keterangkuman bermaksud saling menghormati dan mengasihi sesama ahli keluarga menerusi pengayaan nilai yang telah digariskan, iaitu menyemai budaya integriti dalam keluarga; Menjadikan budaya amanah sebagai budaya keluarga; Menjadikan prinsip keadilan sebagai teras pengukuhan keluarga; Menjadikan amalan bermusyawarah sebagai amalan keluarga; Menyuburkan budaya komunikasi yang berhemah dalam kalangan keluarga dan masyarakat; dan membina akhlak mulia seluruh anggota keluarga.

Nilai kedua yang diangkat dalam konsep Keluarga Malaysia ialah Kebersamaan yang bermaksud bersatu padu dan prihatin. Menerusi ucapan sulung Perdana Menteri pada 22 Ogos 2021, beliau menyeru agar rakyat di negara ini sentiasa mencari titik persamaan dalam segenap perkara; memiliki fikiran yang terbuka dan senang untuk bekerjasama; bertoleransi terhadap sebarang perbezaan secara berprinsip; dan bersepakat dan bersatu dalam menghadapi cabaran. Nilai pengayaan yang turut digariskan termasuklah Kebertanggungjawaban terhadap keluarga; Membudayakan amalan ihsan dalam memupuk semangat kebersamaan keluarga; Memastikan suasana harmoni dapat dikecap keluarga; Menyemai budaya khidmat dalam keluarga bagi membantu ahli yang memerlukan bantuan; Menjaga kehormatan dan maruah keluarga; Menyemai semangat prihatin untuk membantu ahli keluarga; Menerapkan budaya kesabaran dalam mengekalkan keharmonian keluarga; dan menyemai semangat keamanan dan kesejahteraan dalam diri ahli keluarga.

Sementara itu, dalam nilai ketiga, iaitu Kesyukuran, nilai ini dikaitkan dengan nilai keharmonian dan kecintaan. Nilai ini membawa rakyat Malaysia untuk sentiasa bersyukur dan berterima kasih dan tidak lupa untuk menghargai dan memahami sejarah tanah air. Antara nilai pengkayaan yang terkandung dalam Kesyukuran termasuklah Beriman; Membudayakan amalan sihat fizikal dan mental; Mengekalkan tradisi dan adat kekeluargaan; Kasih sayang; dan hormat serta taat.

Dengan visi memulihkan negara dan mencapai status Malaysia sebagai negara maju dan berpendapatan tinggi, matlamat konsep Keluarga Malaysia akan menjadi aspirasi jangka masa panjang yang kalis cabaran masa hadapan. Sementara itu, hala tuju strategik yang digariskan adalah untuk memastikan rakyat Malaysia tanpa mengira agama dan bangsa untuk terus berganding bahu memulihkan negara daripada impak negatif akibat COVID-19. Maka itu, bidang tumpuan utama yang digariskan termasuklah Memulihkan dan merapatkan semula jurang ekonomi; Menyatupadukan seluruh rakyat Malaysia di bawah naungan Keluarga Malaysia; dan Mengetepikan perbezaan politik untuk mencapai kestabilan.

Dalam ucapan Perasmian Keluarga Malaysia, Perdana Menteri menjelaskan bahawa aspirasi Keluarga Malaysia bermatlamat untuk memastikan ahli keluarga besar yang terdiri daripada pelbagai bangsa dan agama dapat hidup dalam suasana yang mesra dan harmoni sambil berkongsi tiga nilai utama yang dibincangkan sebentar tadi.

“Amalan hidup bersama ini telah pun berterusan sejak enam dekad lalu dan perlu dikekalkan malah diperkukuh walau apa-apa pun cabaran yang mendatang. Sebagai kerajaan, sudah menjadi tanggungjawab kami sebagai pemimpin untuk sentiasa menyuburkan semangat perpaduan, menyuntik nafas segar dalam kesatuan, mencari titik persamaan dalam kepelbagaian,” ucap Perdana Menteri.

Selain itu, pada masa yang sama, pengupayaan Keluarga Malaysia perlu mengimbangi kepentingan spiritual dan rohani dengan pembangunan fizikal dan pengukuhan ekonomi. Sekiranya tumpuan hanya diberikan kepada pembangunan fizikal tanpa menekankan aspek spiritual, yang dibimbangkan akan wujud adalah kepincangan dalam usaha memperkukuh perpaduan negara.

“Sebagai pembuat dasar, kerajaan perlu memainkan peranan yang bersungguh-sungguh dalam menyusun atur segala langkah bagi menterjemahkan konsep kesejahteraan agar dapat meresap ke dalam jiwa seluruh Keluarga Malaysia,” jelas Perdana Menteri.

Tambahnya lagi, agama merupakan benteng pertahanan jiwa yang menjadi petunjuk dalam memelihara hubungan antara kaum. Oleh itu, beliau berpandangan perbezaan agama bukanlah suatu halangan untuk bersatu-padu. Malah, Islam sendiri mengangkat nilai kebersamaan dalam kepelbagaian rumpun, bangsa dan budaya. Oleh itu, Perdana Menteri berpandangan bahawa untuk menikmati kesejahteraan dalam sesebuah negara, satu mekanisme ampuh perlu dijadikan landasan.

Saya mendapati memelihara kemaslahatan merupakan manifestasi kesejahteraan. Hal ini dikatakan demikian kerana kemaslahatan itu sendiri merupakan inti pati dalam objektif syariat Islam yang sentiasa disebutkan sebagai pendekatan Maqasid Syariah. Dalam satu persidangan anjuran Jabatan Kehakiman Syariah Malaysia pada September 2021, saya telah menyatakan bahawa Maqasid Syariah perlu dijadikan teras dalam setiap dasar pembentukan sesebuah negara yang adil, sejahtera dan harmoni. Pada hari ini pula, kita diperjelaskan tentang pendekatan Maqasid Syariah dalam tadbir urus Keluarga Malaysia.

Ternyata prinsip Keluarga Malaysia yang diperkenalkan oleh Perdana Menteri pada April lalu menekankan banyak perkara yang universal yang dilihat amat sesuai untuk seluruh ahli Keluarga Malaysia yang mendambakan kesejahteraan dan keharmonian antara kaum dengan penganut pelbagai agama di negara ini. Pastinya hal ini tidak akan mengehadkan amalan dan kepercayaan agama yang lain, tetapi menuntut nilai kebersamaan dalam memelihara hubungan sesama kita.


“Kami Takut Dibunuh, Perang Musnahkan Kehidupan Kami” – Pelarian di Yaman

Untuk mendapatkan maklumat terkini, ikuti kami melalui Telegram

“Kami bimbang dibunuh, oleh sebab itu kami melarikan diri meninggalkan rumah dan kampung halaman yang kami cintai di Bandar Sana’a, Marib (Yaman). Tidak mungkin kami dapat pulang semula ke tempat kelahiran kami setelah tujuh tahun melarikan diri dan tinggal di Kem Pelarian Raudah ini,” terang Ali Zain, 55 tahun.

Mantan imam Masjid Syurtoh di Sana’a itu hanya mengalirkan air mata apabila mengenang akan untung nasib mereka setelah bergelar pelarian di bumi sendiri.  Ali dan isteri serta lapan orang anaknya tinggal di bawah khemah yang serba daif dan hanya mampu berdoa pada setiap hari semoga keamanan yang mereka impikan menjadi realiti suatu hari nanti di bumi Yaman.

Jika dahulu, kami boleh bergerak bebas untuk ke mana-mana sahaja, selain hilang sumber pendapatan, kami juga tidak pasti tentang masa hadapan kami khususnya anak-anak yang sedang membesar. Sebelum perang, saya boleh memandu kenderaan ke Marib yang mengambil masa hanya tiga jam sahaja, tetapi setelah pekan, iaitu Bandar Ma’in di Sana’a diserang, kami terpaksa memandu kereta yang mengambil masa hingga 17 jam bagi menyelamatkan diri untuk sampai ke kem pelarian ini bagi memulakan hidup yang baharu.

Cerita sedih itulah yang dikongsikan oleh Ali kepada Presiden Muslim Care Malaysia (Muslim Care), Haji Zulkifli Wahijan ketika beliau dan tujuh orang sukarelawan badan bukan kerajaan (NGO) tersebut datang menyampaikan pek makanan di Kem Pelarian Raudah, Marib, pada 8 Ogos 2022. Dalam lawatan tersebut, Musllim Care mengedarkan 200 pek makanan yang mengandungi beras, minyak masak, pes tomato, tepung dan makanan dalam tin.

Kisah duka Ali itu hampir sama dengan jutaan pelarian lain yang ditempatkan di beberapa kem pelarian di Marib dan beberapa lagi lokasi penempatan pelarian di Yaman. Keadaan kem yang daif; tidak mempunyai bekalan air bersih yang sistematik; dan kekurangan bekalan makanan menyumbang kes malnutrisi atau kekurangan zat makanan dalam kalangan kanak-kanak di Yaman sangat membimbangkan.

Selain berhadapan dengan cuaca panas yang ekstrem, iaitu mencecah 45 darjah Celsius, mereka juga diancam pelbagai kemungkinan penyakit kerana kesedaran aspek penjagaan diri yang rendah. Atas kesedaran tersebut, Muslim Care Malaysia mengambil inisiatif menjayakan Misi Kemanusiaan di Yaman bermula pada 1 Ogos lalu dan dijangka berakhir 16 Ogos ini.

Menurut Presiden Muslim Care, Haji Zulkifli Wahijan, fokus bantuan kali ini adalah untuk mengumpul data dan mengenal pasti isu malnutrisi dalam kalangan kanak-kanak pelarian di negara tersebut yang mula terlibat dalam kancah peperangan sejak tahun 2012.

“Kami mendapati kanak-kanak pelarian di sini menghadapi isu malnutrisi yang serius, ada bayi yang kami temukan tidak mendapat zat pemakanan yang sewajarnya untuk seorang bayi terus membesar dengan normal. Tidak banyak NGO yang memberikan penekanan isu malnutrisi dalam kalangan kanak-kanak dan bayi di kem pelarian di Yaman ini. Begitu juga bantuan kemanusiaan di negara ini yang seolah-olah dipandang sepi oleh NGO antarabangsa berbanding dengan bantuan kemanusiaan yang dihulurkan di negara lain yang dilanda konflik seperti di Palestin, Syria, Myanmar dan beberapa buah negara di benua Afrika. Justeru saya berharap, rakyat Malaysia dapat menghulurkan derma dan bantuan lain ke Yaman melalui tabung atau dana kemanusiaan yang dianjurkan oleh kami,” ulas Hj. Zulkifli.

Sementara itu, tinjauan penulis dan pihak Muslim Care di beberapa buah kem pelarian di Seiyun dan Marib mendapati banyak pelarian yang kehabisan bekalan makanan dan kekurangan bahan penjagaan diri. Antara yang terkesan termasuklah seorang kanak-kanak lelaki, Sufian Salleh, 13 tahun.

Kami sering keputusan bekalan makanan. Di kem pelarian ini, kami tidak punya banyak pilihan selain perlu berjimat cermat dengan bekalan bahan makanan seperti tepung, minyak masak beras.

Kanak-kanak malang ini yang mempunyai sembilan orang adik beradik terpaksa berlindung di Kem Pelarian Raudah di Bandar Marib setelah rumah di bandar mereka tinggal, iaitu  di Sana’a musnah akibat terlibat dalam peperangan. Sufian merupakan seorang daripada penerima bantuan pek makanan yang mengandungi beras, minyak masak, pes tomato, tepung dan makanan dalam tin yang di berikan oleh Muslim Care Malaysia (Muslim Care).

Cerita Sufian juga hampir sama dengan ribuan kanak-kanak pelarian lain yang ditempatkan di beberapa buah kem pelarian di Marib dan beberapa buah lagi lokasi penempatan pelarian di Yaman. Keadaan kem yang daif, tidak mempunyai bekalan air bersih yang sistematik, kekurangan bekalan makanan menyumbang kes malnutrisi atau kekurangan zat makanan dalam kalangan kanak-kanak di Yaman sangat membimbangkan. Selain berhadapan dengan cuaca panas yang ekstrem, mereka juga diancam pelbagai kemungkinan penyakit kerana kesedaran aspek penjagaan diri yang rendah.

Menjejak bumi Yaman, penulis hanya mampu berdoa agar setiap pelarian yang menumpang berteduh di kem pelarian untuk terus cekal dan tabah dalam menghadapi setiap dugaan yang mendatang. Bilakah konflik ini akan berakhir? Tiada siapa yang mampu memberikan jawapannya.


Buku Kesarjanaan di Lembah Pantai Dilancarkan Hari Ini

Kuala Lumpur – Buku Kesarjanaan di Lembah Pantai: Biografi Profesor Melayu Universiti Malaya Jilid 1 hasil karya Pusat Kajian Kecemerlangan Melayu, Universiti Malaya telah dirasmikan oleh Profesor Dr. Yatimah Alias, Timbalan Naib Canselor Akademik dan Antarabangsa Universiti Malaya di Akademi Pengajian Melayu, Univesiti Malaya pagi ini.

Hampir 100 orang tetamu hadir ketika majlis pelancaran buku pada pagi ini. Antara tetamu yang hadir termasuklah ahli akademik dan pelajar Universiti Malaya.

Buku Kesarjanaan di Lembah Pantai ini disusun untuk merangkum catatan-catatan kehidupan akademik para profesor demi memulihara akar yang kuat dan menjadi ciri khas budaya akademik di kampus tertua di tanah air ini. Sebagai menghormati peranan mereka dalam proses pembangunan Univesiti Malaya, maka timbul cadangan supaya dihasilkan buku yang mengandungi biodata golongan ini dan barisan profesor yang menyusuli mereka selepas itu.

Dalam majlis pelancaran buku yang berlangsung hampir dua jam, Profesor Dr. Yatimah Alias menyokong kuat dan menghargai usaha penghasilan buku ini. Impak buku ini diharapkan dapat menjadi pemangkin kompetensi bagi universiti-universiti lain untuk mencontohi legasi keilmuan Universiti Malaya.

Menurut Pengarah Pusat Kajian Kecemerlangan Melayu, Profesor Dr. Hashim Ismail, usaha untuk menghasilkan buku ini adalah hasil daripada cadangan mantan profesor Universiti Malaya.

“Ada cadangan supaya penerbitan biografi ahli-ahli akademik Melayu khususnya profesor-profesor yang cemerlang dikumpulkan dalam satu buku,” jelas Profesor Dr. Hashim Ismail. Menurut beliau, profesor-profesor Melayu yang telah berkhidmat di Universiti Malaya ini telah banyak memberikan sumbangan kepada pembangunan universiti secara khusus dan pembangunan masyarakat serta negara secara umunya.

Daripada kalangan ini, yang terulung ialah Profesor Diraja Ungku Abdul Aziz, iaitu Naib Canselor Melayu pertama yang amat dihormati dan berkaliber. Ketokohan beliau sungguh dikagumi bukan sahaja di dalam negara bahkan di luar negara.

Menurut seorang daripada mantan profesor, iaitu Profesor Emeritus Datuk Dr. Nik Safiah Haji Abdul Karim yang juga merupakan pakar bahasa dan Ketua Editor buku jilid pertama berkata bahawa semua mantan profesor secara sukarela telah terlibat dalam menghasilkan buku ini.

“Kita fokuskan buku jilid pertama dengan melibatkan profesor Melayu diikuti oleh profesor bukan Melayu bagi buku jilid seterusnya kerana sumbangan mereka juga besar,” jelas beliau. Beliau turut menambah bahawa inilah masanya untuk membawa nama tokoh-tokoh akademik dari Universiti Malaya ke peringkat nasional.

Semua biografi profesor yang berjaya dikumpulkan sehingga penghujung 2019 dimuatkan dalam jilid pertama buku ini. Usaha penerbitan buku ini bagi jilid-jilid seterusnya akan diteruskan dari semasa ke semasa. Program ini merupakan satu inisiatif terbaik untuk mewujudkan peluang bagi melahirkan cendekiawan dan ahli akademik bagi generasi yang akan datang.


Pembentukan Graduan Holistik Pemacu Sosioekonomi Negara

Untuk mendapatkan maklumat terkini, ikuti kami melalui Telegram

Institusi pengajian tinggi memainkan peranan yang sangat penting dalam menghasilkan tenaga kerja berkelulusan tinggi untuk negara. Tenaga kerja ini mempunyai latar belakang pengetahuan yang berbeza berdasarkan kepada bidang pengajian yang telah diikuti di sesebuah institusi pengajian tinggi (IPT). Bidang pengajian yang ditawarkan dan diikuti sudah semestinya berteraskan keperluan pengisian tenaga kerja, seiring dengan perancangan masa hadapan untuk menggerakkan pembangunan dan kemajuan negara. Oleh itu, lahirlah jentera pelaksana pembangunan dan kemajuan negara yang terdiri daripada graduan lepasan IPT. Graduan lepasan IPT yang dihasilkan pada setiap tahun akan menjadi pelapis kepada tenaga kerja senior yang akan dan yang sudah bersara. Maka, terjadilah satu pusingan penghasilan tenaga kerja negara yang seharusnya berterusan selagi adanya IPT, staf dan sistem sokongan pentadbiran dan pengurusan yang mantap serta ahli akademik yang dedikasi dan berkaliber.

Ahli akademik di sesebuah IPT dengan berbagai-bagai bidang kepakaran yang berkepentingan untuk memaju dan membangunkan negara memainkan peranan yang sangat signifikan dalam menghasilkan tenaga kerja berpengetahuan dan berkemahiran tinggi bagi mencorakkan masa depan negara. Sehubungan dengan itu, ahli akademik merupakan tenaga kerja berkepakaran penting yang menyumbang kepada penghasilan tenaga kerja untuk negara yang terdiri daripada graduan lepasan IPT. Oleh itu, pengambilan dan kecukupan staf akademik di sesebuah IPT perlu dirancang dengan teliti supaya kelompangan kepakaran tidak berlaku sehingga menjejaskan pengajaran dan pembelajaran kursus-kursus yang ditawarkan dalam sesuatu kurikulum bidang pengajian, serta kualiti pelajar yang akan dihasilkan yang merupakan tenaga kerja masa depan negara.

Pengambilan staf akademik pelapis dalam bidang berkaitan yang akan kehilangan pakar kerana persaraan sebaik-baiknya dimulakan tujuh atau lapan tahun sebelum seseorang ahli akademik dalam bidang kepakaran penting tersebut bersara. Sebaik-baiksahaja ahli akademik pelapis tamat pengajian Sarjana Muda dan Ijazah Doktor Falsafah (Ph.D), ahli akademik senior masih  mempunyai tempoh dua atau tiga tahun lagi dalam perkhidmatan sebelum bersara untuk membantu melatih dan mendidik ahli akademik junior dalam bidang kepakaran yang berkaitan. Hasrat ini boleh dijalankan melalui program bimbingan atau mentor antara senior yang berpengalaman dengan junior yang baharu sahaja menceburi perjalanan karier sebagai ahli akademik.

Karier sebagai ahli akademik agak mencabar. Ahli akademik bukan hanya berperanan dalam aspek pengajaran dan pembelajaran sahaja, tetapi juga dalam penyelidikan, inovasi dan perundingan serta menyumbang kepada perkhidmatan kepakaran, makmal diagnosis dan penganalisisan serta program kesejahteraan masyarakat. Tidak kurang juga, terdapat ahli akademik yang memegang jawatan pentadbiran dan pengurusan di IPT.

Dengan perancangan pengambilan staf akademik yang strategik serta program bimbingan yang teratur, pembentukan ahli akademik yang berkualiti akan mempengaruhi kualiti graduan yang akan dihasilkan nanti. Imej sesebuah IPT akan terus dijulang kerana kualiti graduan yang dihasilkan mencerminkan tenaga pengajar dan sistem kerja yang saling bersinergi dan menyokong serta mencurahkan jasa bakti tanpa batasan.

Setiap IPT sudah tentunya berwawasan dalam melahirkan graduan yang berkualiti. Perkara yang dimaksudkan dengan graduan berkualiti ialah graduan yang holistik atau serba boleh. Seseorang pelajar mungkin boleh mendapat markah yang baik dalam sesuatu kursus tetapi tidak mampu atau kaku untuk berbicara, berhujah atau menulis dengan berkesan dan teratur,  apatah lagi berfikiran kritikal dalam sesuatu aspek pengajian yang sedang dibincangkan. Seseorang pelajar IPT perlu memaparkan ciri-ciri kemahasiswaan yang sesuai dengan keberadaannya di menara gading dan bukannya seperti pada zaman persekolahan dahulu dengan pendidikan dan suasana pembelajaran yang asas. Kematangan berfikir diasah dan dilenturkan agar dapat mencerminkan peranan IPT melalui kesungguhan ahli akademiknya dalam membentuk tenaga kerja berintelek dan berwawasan.

Wawasan ini adalah selari dengan aspirasi falsafah pendidikan negara yang perlu didukung dan diamalkan oleh setiap ahli akademik. Dengan berpegang teguh pada amalan ini, niat untuk menghasilkan tenaga kerja serba boleh untuk memacu pembangunan dan kemajuan negara pasti akan tercapai. Perkara ini merupakan niat yang sangat murni bagi seseorang ahli akademik. Sehubungan dengan itu, peranan ahli akademik dalam membentuk graduan yang hanya berpengetahuan dan berkemahiran dalam bidang pengajian yang diikuti oleh pelajarnya, bukan sebenar-benarnya hasrat murni dalam karier akademik sekiranya falsafah pendidikan negara menjadi pegangan longgar oleh seseorang ahli akademik.

Oleh sebab perjalanan karier setiap ahli akademik agak berbeza di menara gading, umpamanya fokus yang lebih dalam bidang penyelidikan, peranan membentuk graduan serba boleh ini mungkin boleh disempurnakan oleh ahli akademik tertentu. Senario kerja ini membantu melengkapkan peranan IPT dalam menyahut kepentingan penghasilan pelajar beracuankan falsafah pendidikan negara ini secara terancang, dengan semangat berpasukan memenuhi visi dan misi sesebuah IPT secara bersama dengan tumpuan peranan oleh setiap seorang ahli akademik.

Peranan menghasilkan graduan yang holistik merupakan tanggungjawab Bahagian Hal Ehwal Pelajar (HEP) yang mengorganisasikan aktiviti ko-kurikulum pada peringkat IPT. Ahli akademik tertentu juga berperanan sebagai pengetua dan felo kolej kediaman pelajar di bawah HEP. Keadaan ini lebih sinonim dengan IPT yang mempunyai kolej kediaman atau asrama bagi pelajar tinggal semasa dalam pengajian. Pengetua dan felo membantu IPT dengan meluangkan masa serta curahan tenaga dan keringat, selain urusan penyampaian bersifat akademik di fakulti, dan seterusnya menyumbang kepada pembentukan graduan holistik yang berkualiti.

Di kolej kediaman pelajar, aktiviti ko-kurikulum seperti kebudayaan dan kesenian, sukan, kepemimpinan, kerohanian dengan penerapan adab dan kesopanan, pemerkasaan peribadi, pertandingan pidato, penerapan semangat patriotisme kemerdekaan dan khidmat masyarakat menjurus kepada hasrat pembentukan graduan serba boleh. Ahli akademik yang meluangkan masa sebagai pengetua dan felo yang menjalankan tugas dengan penuh dedikasi merupakan insan yang istimewa kerana membantu negara menghasilkan tenaga kerja yang serba boleh dan berwibawa. Pertandingan bakat seperti pidato menggalakkan semangat berpasukan untuk meraih kemenangan secara sihat dan profesional. Pertandingan seperti ini mampu mencungkil bakat untuk pertandingan seterusnya pada peringkat antara IPT. Oleh sebab sifat yang mulia merupakan tunjang kepada kejayaan graduan dalam karier mereka sebagai tenaga kerja negara, pembangunan insan di IPT juga perlu diambil serius dengan mengambil kira pembentukan sikap yang terpuji dan disegani. Ilmu yang tinggi tanpa sikap baik yang disebatikan dalam jiwa bukan paparan sebenar insan yang berpelajaran tinggi tetapi kepincangan pembentukan peribadi akibat asuhan dan penerapan nilai tambah peribadi yang tersasar. Hal ini akan berlaku sekiranya keegoan dan keangkuhan menguasai diri yang melepasi kesedaran bahawa sikap yang terpuji itu merupakan asas utama kepada apa-apa penceburan ke arah kejayaan hidup bagi graduan yang akan menjadi tenaga kerja penting negara.

Kehidupan di kolej kediaman dengan aktiviti membina diri mewarnai perjalanan hidup pelajar mempersiapkan diri menjadi tenaga kerja yang berupaya dan berdaya saing untuk negara. Aktiviti ko-kurikulum memberi peluang dan ruang kepada pelajar meneroka keupayaan diri sendiri dan menyerlahkan bakat yang terpendam melalui penglibatan secara terancang, di samping kesibukan mengejar impian bergelar graduan berpelajaran tinggi dengan kelulusan akademik. Suasana keilmuan di kampus yang diterapkan dengan nilai kehidupan sebegini sebenarnya meletakkan kolej kediaman pelajar bukan sebagai tempat menginap semata-mata, malah sebagai satu entiti yang unik, aktif dan berterusan membantu pembentukan graduan serba boleh. Selain kolej kediaman, entiti akademik juga boleh menjalankan aktiviti ko-kurikulum. Aktiviti pada peringkat fakulti pada kebiasaannya dijalankan oleh persatuan pelajar yang berkaitan dengan program pengajian pelajar. Sebagai contoh, aktiviti tersebut dijalankan oleh Persatuan Pelajar Veterinar di Fakulti Perubatan Veterinar dengan penasihat persatuan yang terdiri daripada ahli akademik.

Graduan yang serba boleh sebegini merupakan bakal pemimpin pelapis negara yang boleh mencorakkan kemajuan sosioekonomi dengan ilmu kepemimpinan yang telah diterapkan melalui aktiviti ko-kurikulum selain ilmu akademik. Negara memerlukan pemimpin yang bijaksana, berkarisma, dinamik dengan ilmu akademik dan pembangunan insan yang telah diterapkan dan disebatikan bersama, yang berupaya menaikkan taraf hidup rakyat dan kemakmuran sosioekonomi negara serta menjadikan warga dan negara Malaysia disegani di dunia.

Sehubungan dengan itu, setiap IPT dengan strategi masing-masing perlu terus mendukung pelaksanaan falsafah pendidikan negara ke arah pembentukan graduan holistik. Jasa bakti ahli akademik yang terus menyahut seruan ini merupakan sebuah pengorbanan sejati untuk negara. Apabila keutamaan negara menjadi asas kepada karier seseorang ahli akademik, golongan ilmuwan ini telah memaparkan sikap patriotisme pendidikan yang boleh disanjung tinggi dan terpuji untuk kepentingan negara Malaysia yang dicintai.

Dr. Jasni Sabri, Alumni Staf Akademik, Fakulti Perubatan Veterinar, Universiti Putra Malaysia dan Universiti Malaysia Kelantan.


Forum Remaja Tingkatkan Pembakuan Bahasa Melayu, Beri Peluang Pelajar Berkarya

Kuala Lumpur – Menelusuri agenda besar negara, bahasa kebangsaan wajar dipupuk oleh rakyat Malaysia bagi membina tamadun dan jati diri bangsa.

Tidak kurang pentingnya, peranan institusi pendidikan juga perlu berupaya mendekati generasi muda melalui aktiviti yang menyokong pengajaran dan pembelajaran bahasa Melayu.

Dewan Bahasa dan Pustaka (DBP) bersama-sama rakan sinerginya, Kementerian Pendidikan Malaysia (KPM) menganjurkan Pertandingan Forum Remaja Peringkat Kebangsaan 2022 bersempena Dekad Bahasa Kebangsaan (DBK) 2022 di Balai Budaya Tun Syed Nasir, DBP pada pagi ini.

Penganjuran Forum Remaja ini bukan sahaja menggalakkan penggunaan dan pembakuan bahasa Melayu yang baik dalam kalangan pelajar, bahkan merupakan sebuah program yang dapat mempertingkatkan keyakinan dan kreativiti pelajar berkarya dalam pelbagai platform seperti digital, serta mempunyai kemahiran berfikir aras tinggi.

Demikianlah ucapan Majlis Perasmian Penutupan Pertandingan Forum Remaja Peringkat Kebangsaan 2022 yang disempurnakan oleh YBhg. Dato’ Haji Pkharuddin Haji Ghazali, Timbalan Ketua Pengarah Pendidikan Malaysia (Sektor Dasar dan Kurikulum), selepas tayangan sedutan video pertandingan.

YBhg. Dato’ Haji Pkharuddin Haji Ghazali berkata, forum ini bersesuaian dengan matlamat pendidikan yang mendukung Falsafah Pendidikan, yakni melahirkan pelajar yang seimbang secara holistiknya dari segi jasmani, emosi, rohani, sosial dan intelek.

Setiap anak mempunyai potensinya yang tersendiri, ibarat sebutir benih. Apabila digilap, diasuh oleh guru dan dididik oleh ibu bapa, pastinya anak-anak ini akan terus maju.

“Kita mesti memulakan satu kaedah kepimpinan baharu yang memberikan kepercayaan dan keyakinan kepada anak-anak kita.

YBhg. Dato’ Haji Pkharuddin Haji Ghazali mengakui bahawa sistem pendidikan negara perlu melengkapkan setiap pelajar dengan segala kemahiran baharu yang diperlukan untuk merebut peluang dalam menangani cabaran teknologi pendigitalan.

Sementara itu, YBhg. Datuk Abang Sallehuddin Abg. Shokeran, Ketua Pengarah DBP mengatakan bahawa DBP mendukung aspirasi KPM dalam mencapai konsep Sekolahku SEJAHTERA, misalnya Pertandingan Forum Remaja ini jelas dilihat dapat melahirkan modal insan yang petah bercakap, bercakap secara rasional, terampil serta mempunyai usaha untuk eksplorasi.

Antara perkara yang paling asas ialah artikulasi. Kita mahukan anak-anak yang menyertai pertandingan ini dapat mengemukakan idea yang baik dan menyampaikan idea tersebut secara berkesan.

“Saya percaya era kegemilangan pendidikan kita dapat dicapai dalam waktu terdekat dengan usaha bersungguh-sungguh daripada semua pihak kementerian, khususnya KPM,” kata beliau dalam majlis ini yang turut berlangsung secara dalam talian menerusi Facebook DBP dan RadioDBP.

Ujar Ketua Pengarah DBP, beliau percaya bahawa program sebegini dapat melahirkan pelajar yang bukan sahaja pandai dari segi intelektual, malah berkemahiran dalam menghujahkan pendapat secara baik, rasional dan matang, serta mengaplikasikan ilmu pengetahuan yang diperoleh apabila berinteraksi dengan pihak lain.

Mengulas lebih lanjut, YBhg. Dr. Haji Abang Patdeli Abang Muhi, Pengarah Jabatan Pengembangan Bahasa dan Sastera selaku Ketua Juri Pertandingan Forum Remaja Peringkat Kebangsaan 2022 berkata,

Pada dasarnya, Pertandingan Forum Remaja diadakan adalah untuk mempertingkatkan penggunaan bahasa baku dalam kalangan pelajar.

Sehubungan dengan itu, terdapat beberapa kriteria dalam pertandingan forum ini. Antaranya termasuklah, pelajar harus memahami format atau struktur forum tersebut; persembahan yang semula jadi meskipun hujah tersebut dihafal, serta memastikan rujukan maklumat yang dilontarkan adalah sahih dan terkini.

Juara bagi Pertandingan Forum Remaja Peringkat Kebangsaan 2022 pada kali telah dimenangi oleh Sekolah Menengah Kebangsaan Tawau, Sabah, manakala Sekolah Menengah Kebangsaan Agama Sultan Muhammad, Melaka dimenangi tempat kedua, Sekolah Menengah Kebangsaan Agama Putrajaya, tempat ketiga dan Kolej GENIUS Insan, Nilai, Negeri Sembilan tempat keempat.

Selain itu, pemenang bagi kategori Ahli Forum Terbaik ialah Nurul Athirah Fatawari dan Pengerusi Forum Terbaik dimenangi oleh Fatin Hamimi Zulkifli, iaitu kedua-duanya dari Sekolah Menengah Kebangsaan Tawau, Sabah.

Dalam perkembangan yang sama, majlis penyampaian hadiah turut disampaikan oleh YBhg. Dato’ Haji Pkharuddin Haji Ghazali kepada pemenang bagi 10 kategori pertandingan, seperti Pertandingan Bercerita “Sekolahku Sejahtera” Tahap 1; Pertandingan Bercerita “Sekolahku Sejahtera” Tahap 2; Pertandingan Animasi Rara Riri Eksperimen Sains; Pertandingan Melukis Komik; Kuiz Sains dan Teknologi; Pertandingan Mencipta dan Mendeklamasikan Sajak Sains; Pertandingan Menulis Cerita Digital “Keluarga Malaysia”; Pertandingan Wartawan Cilik; Pertandingan Tiktok Tazkirah Tahap 1; Pertandingan Tiktok Tazkirah Tahap 2; dan Pertandingan Tiktok Pantun.

Turut hadir bersama-sama ialah YBrs. Puan Rafea’ah Haji Nahar, Timbalan Ketua Pengarah (Pengurusan dan Pembangunan) KEMAS.


Gaya Hidup Sihat Fasa Endemik COVID-19

Untuk mendapatkan maklumat terkini, ikuti kami melalui Telegram

Pakar kesihatan berpandangan bahawa rakyat Malaysia dilihat sudah bersedia memasuki fasa peralihan endemik dengan pendedahan maklumat yang begitu meluas berhubung dengan COVID-19 sejak wabak itu melanda negara ini. Dikatakan jumlah vaksinasi lengkap dan dos penggalak serta vaksinasi kanak-kanak yang kini giat dilaksanakan oleh Kementerian Kesihatan Malaysia (KKM) mampu mengawal wabak apabila memasuki fasa peralihan endemik. Secara tidak langsung, kerajaan juga telah  memperkasakan masyarakat dengan pengetahuan tentang wabak COVID-19. Maka itu, rakyat seharusnya mempunyai kesedaran serta membuat keputusan yang terbaik dalam melindungi diri daripada mendapat jangkitan.

Meskipun negara kini berada dalam fasa endemik, namun hakikat yang harus kita terima ialah virus ini belum berpenghujung. Hingga makalah ini ditulis (9 Ogos 2022), negara mencatatkan 3083 kes baharu di seluruh negara dengan Selangor terus menjadi negeri penyumbang tertinggi kes. Sehubungan itu, kerajaan menerusi Kementerian Kesihatan Malaysia (KKM) terus giat mengingatkan agar rakyat di negara ini agar patuh terhadap prosedur operasi standard (SOP) yang ditetapkan.

Secara dasarnya, peralihan fasa pandemik kepada endemik dikatakan sebahagian daripada proses yang linear, yang mana banyak jangkitan penyakit lain terdapat pada manusia dan perkembangannya adalah secara semula jadi dan berlaku di seluruh negara.

Tidak dinafikan bahawa, masih ada segelintir rakyat di negara ini masih  menganggap bahawa kehidupan manusia sudah kembali normal, walaupun hal tersebut masih tidak berlaku. Masih terdapat perbezaan individu yang lebih berusia dengan individu yang lebih muda dalam menangani kesan jangka sederhana dan panjang terhadap virus tersebut. Walaupun vaksin dilihat sebagai cara terbaik untuk individu melindungi diri, tetapi hal ini tidak boleh dianggap sebagai satu-satunya garis pertahanan, kerana virus COVID-19 ini senantiasa bermutasi.

Dalam menghadapi kesan jangka panjang COVID-19, kerajaan turut  melancarkan Agenda Nasional Malaysia Sihat (ANMS) yang merupakan tindakan yang diambil bagi mempersiapkan Keluarga Malaysia dalam mengharungi fasa endemik COVID-19. Agenda ini juga bertujuan untuk membudayakan hidup sihat dan membina kelestarian persekitaran yang menyokong kesejahteraan kesihatan rakyat, di samping berusaha menjadikan Keluarga Malaysia sihat sejahtera sepanjang hayat.

Dalam pada itu, kerajaan turut mengambil pendekatan seluruh negara dengan menjalin kerjasama yang erat dengan semua pihak untuk bergerak sebagai rakan strategik. Oleh hal yang demikian, kerajaan bertanggungjawab merangka hala tuju, strategi dan initiatif ANMS, manakala pihak swasta dan badan bukan kerajaan menjadi penggerak kepada strategi serta usaha yang telah dirangka atau inisiatif yang diperkenalkan.

Selain itu, ANMS turut memberikan penekanan dalam Rancangan Malaysia ke-12 (RMK12) terutamanya dalam meningkatkan penyampaian perkhidmatan penjagaan kesihatan. Antara strategi yang digunakan dalam RMK12 berkaitan kesejahteraan kesihatan termasuklah meningkatkan literasi kesihatan serta kesedaran mengenai kesihatan dalam kalangan rakyat. Kini, kerajaan sedang membentuk Dasar Literasi Kesihatan Kebangsaan yang akan melaksanakan beberapa inisiatif termasuk penganjuran program kesedaran penjagaan kesihatan yang akan dipergiat melalui pelbagai platform, pada semua peringkat dengan memanfaatkan fasiliti di bawah pelbagai agensi. Sepertimana yang dapat dilihat, menerusi usaha yang bakal dijalankan ini, Keluarga Malaysia bukan sahaja dapat membudayakan hidup sihat, mengurangkan risiko penyakit serta mengurangkan kos rawatan dan pemulihan, malah dapat menjalani hidup yang lebih berkualiti semasa di fasa endemik, mahupun selepas berakhirnya wabak ini.

Secara umumnya, cabaran yang bertali arus dari wabak COVID-19 ini menjadi asas kukuh kepada pembentukan kekuatan diri yang mantap, tahan diuji dan tabah menempuh arus perubahan. Tuntasnya, setiap individu perlu mengambil iktibar dan pengajaran daripada apa-apa yang berlaku sejak wabak ini mula melanda hingga kini. Yang paling penting semua pihak perlu berusaha menghayati serta memastikan setiap aspek, seperti emosi, pemikiran, tindakan dan spiritual serta cara hidup rakyat  berada dalam keadaan yang baik.

Penulis ialah Pensyarah Kanan di Pusat Kajian Media dan Komunikasi, Fakulti Sains Sosial dan Kemanusiaan, Universiti Kebangsaan Malaysia, dan Felo Penyelidik Komunikasi Kesihatan, di Pusat HEALTHCOMM C4D UKM x UNICEF.


UiTM Cawangan Perlis Semarakkan Bulan Kemerdekaan

Perlis – Bersempena dengan sambutan Hari Kebangsaan 2022, Universiti Teknologi MARA (UiTM) Cawangan Perlis, pada hari ini mengambil inisiatif untuk menganjurkan program Bulan Kebangsaan dan Kibar Jalur Gemilang bagi meningkatkan penghayatan nilai-nilai murni dan semangat cinta akan negara dalam kalangan warga kampusnya.

Menurut Rektor UiTM Cawangan Perlis, YBhg. Prof. Madya Ts. Dr. Shukor Sanim Mohd Fauzi, penganjuran program tersebut akan dapat membantu warga kampus untuk memahami keperluan untuk menjadikan Malaysia sebagai sebuah negara yang dihormati, aman, damai dan terus gemilang.

Untuk tujuan tersebut, beberapa program telah diatur hingga September 2022 yang bertujuan untuk menyemarakkan bulan kebangsaan. Antara program yang telah diatur termasuklah HEA Open Ride, deklamasi sajak, Jelajah Kemerdekaan, Komander Kesatria Endurance Challenge Siri 10, Hari Refleksi Kemerdekaan Malaysia, serta Pertandingan Sudut Kemerdekaan. Lebih membanggakan, UiTM akan turut mengadakan majlis penutupan dan penyampaian hadiah yang akan diangkat sebagai acara kemuncak pada 15 September 2022.

Sebagai sebuah organisasi, warga kampus diibaratkan sebagai sebuah keluarga. Kepelbagaian latar belakang menjadi asas kekuatan UiTM Cawangan Perlis. Maka itu, kerjasama serta hubungan positif sesama warga kampus pada semua peringkat juga diyakini akan dapat menyuntik semangat untuk terus maju ke hadapan selaras dengan pengertian semangat Keluarga Malaysia Teguh Bersama.

Tidak ketinggalan, dalam ucapan perasmiannya, YBhg. Prof. Madya Ts. Dr. Shukor juga menyeru warga kampus untuk bersama-sama menyertai program yang telah diatur bagi menghidupkan roh dan jiwa merdeka serta merapatkan jalinan keluarga UiTM Cawangan Perlis.

Dalam majlis yang sama, turut berlangsung penyerahan bendera Jalur Gemilang kepada 10 kontinjen perbarisan dari setiap bahagian dan unit di UiTM Cawangan Perlis. Penyerahan Jalur Gemilang tersebut merupakan simbolik bagi menyemarakkan semangat jati diri bangsa, khususnya dalam kalangan warga kampus. Kemeriahan program tersebut diakhiri dengan nyanyian lagu Jalur Gemilang.


Keputusan Peperiksaan STPM Tahun 2021 Diumumkan pada 18 Ogos

Kuala Lumpur – Majlis Peperiksaan Malaysia (MPM) memaklumkan bahawa keputusan peperiksaan Sijil Tinggi Persekolahan Malaysia (STPM) tahun 2021 akan dikeluarkan pada 18 Ogos 2022 (Khamis).

Calon sekolah boleh mendapatkan slip keputusan peperiksaan STPM di sekolah masing-masing mulai pukul 12.00 tengah hari pada 18 Ogos 2022 (Khamis).

Di samping itu, calon sekolah dan calon persendirian boleh membuat semakan keputusan STPM 2021 melalui kaedah berikut:

(i)      melalui sistem pesanan ringkas (SMS) untuk mendapatkan ringkasan keputusan STPM 2021 dengan menaip STPM<jarak>No.K/P<jarak>AngkaGiliran dan hantar ke 15888. Sistem ini akan diaktifkan mulai pukul 11.00 pagi pada 18 Ogos 2022 (Khamis) hingga pukul 12.00 tengah hari pada 28 Ogos 2022 (Ahad); dan/atau

(ii)    secara dalam talian untuk mendapatkan slip keputusan penuh STPM 2021 di pautan http://stpm.mpm.edu.my/stpmK mulai pukul 12.00 tengah hari pada 18 Ogos 2022 (Khamis).

MPM sentiasa komited untuk terus melaksanakan yang terbaik.


Peluang Pekerjaan dalam Sektor Pertanian Terbuka Luas buat Lepasan TVET

Untuk mendapatkan maklumat terkini, ikuti kami melalui Telegram

Serdang – “Para pelajar harus berani dan bersifat daya saing serta sanggup menyahut segala cabaran dalam melibatkan diri dalam sektor pertanian dan keusahawanan“, ujar YB Datuk Dr. Radzi Jidin, Menteri Kanan Pendidikan dalam program ‘Wacana Dr. Radzi Jidin: Eksplorasi Dunia Pertanian’ bersempena dengan Pameran Pertanian, Hortikultur dan Agro Pelancongan Malaysia (MAHA) 2022, di Taman Ekspo Pertanian Malaysia (MAEPS), Serdang petang semalam.

Sektor pertanian memainkan peranan penting dalam memastikan kelangsungan bekalan makanan di dalam negara. Krisis sekuriti makanan yang melanda dunia ketika ini membuktikan bahawa sektor tersebut perlu diutamakan dan dieksplorasi dengan lebih jauh bagi menyediakan bekalan makanan yang terjamin dan mencukupi.

Dalam menghadapi cabaran tersebut, pelajar aliran Teknik dan Vokasional, khususnya dalam bidang pertanian dan keusahawanan merupakan watak utama pada masa hadapan yang berupaya membangunkan sektor tersebut sebagaimana yang dihasratkan oleh kerajaan. Keterlibatan aktif mereka mampu membawa negara dalam landasan yang betul bagi memastikan sektor pertanian negara sama unggul dan hebat dengan negara maju yang lain.

Peluang dalam sektor pertanian sangat besar untuk para pelajar yang menjurus kepada bidang ini. Pendekatan dan kaedah teknologi baharu dalam pertanian perlu dimanfaatkan dengan sebaik mungkin. Kaedah yang konvensional perlu ditukar ke arah yang lebih terkini dan bersifat semasa. Selain itu, pelajar juga harus didedahkan dengan teknologi terkini dalam pertanian moden bagi menyediakan mereka menceburkan diri dalam sektor pertanian dan keusahawanan selepas tamat pembelajaran dan seterusnya menawarkan produk pertanian yang bernilai tinggi.

Selain itu, beliau juga turut menyentuh tentang peluang pekerjaan dalam sektor tersebut. Banyak pihak beranggapan bahawa bidang tersebut tidak membawa pulangan dan pendapatan yang tinggi selain kurangnya peluang pekerjaan. Namun begitu, perkara yang lebih penting ialah daya usaha dan pemerhatian terhadap perkembangan teknologi pertanian yang akan membuatkan seseorang itu berjaya dalam sektor tersebut.

Peluang pekerjaan akan selalu ada dalam sektor ini.  Para pelajar harus sentiasa berusaha ke arah yang lebih baik serta harus memahami apa-apa ruang dan peluang yang terdapat dalam sektor ini. Hal ini disebabkan sektor ini akan memberikan sumbangan yang besar buat negara pada masa hadapan.

Beliau juga turut menyatakan bahawa Kementerian Pendidikan Malaysia sedia menyediakan pengetahuan dan kemahiran yang berkaitan dengan sektor ini. Di peringkat sekolah, pelajar perlu didedahkan dengan bantuan dari segi modal dan kemudahan yang disediakan oleh agensi tertentu seperti agensi Majlis Amanah Rakyat (MARA), Tabung Ekonomi Kumpulan Usaha Niaga (TEKUN), Amanah Ikhtiar Malaysia dan sebagainya.

Turut hadir dalam program tersebut ialah Dr. Norisah Suhaili, Timbalan Ketua Pengarah Pendidikan Malaysia (Sektor Operasi Sekolah) dan Puan Hajah Zanariah Haji Ahmad, Ketua Jabatan Bahagian Pendidikan dan Latihan Teknik Vokasional.


Dewan Perwakilan Daerah Republik Indonesia (DPD RI) Teroka Kerjasama dalam Pelbagai Bidang dengan DBP

Kuala Lumpur – Malaysia dan Indonesia merupakan negara serumpun yang memiliki banyak persamaan daripada aspek bahasa dan kebudayaan. Persamaan yang wujud ini membolehkan kedua-dua negara menjalinkan kerjasama dalam pelbagai bidang demi kemakmuran dan kemajuan bersama. Segala bentuk kerjasama, aktiviti dan tindakan yang dilakukan bukan sahaja akan lebih mengeratkan hubungan antara kedua-dua negara, bahkan boleh menjadi contoh dan teladan kepada negara lain.

Atas dasar semangat persaudaraan dan muhibah tersebut, Dewan Perwakilan Daerah Republik Indonesia (DPD RI) telah berkunjung ke Dewan Bahasa dan Pustaka (DBP) pada pagi tadi. Kunjungan hormat ini diadakan bagi membina potensi kerjasama yang boleh dilakukan dalam bidang bahasa, kesusasteraan dan persuratan Melayu. Sebanyak 10 orang delegasi DPD RI hadir ke DBP yang diketuai oleh Dr. Richard Hamonangan Pasaribu yang merupakan Timbalan Ketua Pengarah BSKP DPD. Antara anggota BKSP DPD RI lain yang turut hadir ialah Evi Epita Maya, Erlinawati, H. Nanang Sulaiman, Ir Abraham Liyanto, Lily Amelia Salurapa, M. Ikhsan Dedy Hasibuan, Dian Ayu Fitria, Rido Illahi Siregar dan Berhan Akta.

Dalam sesi kunjungan hormat tersebut, pihak pengurusan tertinggi DBP diketuai oleh Datuk Abang Sallehuddin Abg. Shokeran, Ketua Pengarah DBP saling bertukar pandangan dan berkongi pengalaman tentang pelbagai perkara, terutamanya yang berkaitan dengan kebahasaan, kesusasteraan dan kebudayaan masing-masing.

Menyentuh peranan bahasa Melayu dan bahasa Indonesia dalam mengembangkan minda dan intelektual masyarakat, masing-masing bersetuju bahawa banyak cabaran yang perlu ditempuh dalam menjamin kelangsungan bahasa ibunda masing-masing. Hal ini juga turut disentuh oleh Datuk Abang Sallehuddin ketika membicarakan kelangsungan bahasa kebangsaan:

Bahasa Melayu mesti digunakan dalam urusan rasmi kerajaan. Bagaimanapun, masih terdapat halangan dan cabaran tertentu buat kami (DBP) yang perlu dihadapi dalam mengembangkan bahasa Melayu, terutamanya dalam kalangan generasi muda.

Selain itu, beliau juga melihat potensi dan kerjasama yang boleh dilakukan berkaitan dengan usaha untuk mengembangkan bahasa Melayu dan bahasa Indonesia, terutamanya dalam aspek penerbitan. Penerbitan dalam bidang terjemahan merupakan ruang dan peluang besar buat kedua-dua negara.

Kerjasama dalam kegiatan penerbitan terjemahan boleh dilakukan antara Malaysia dengan Indonesia dengan melibatkan penerbit-penerbit tertentu. Hal ini sudah semestinya akan memeriahkan industri perbukuan kedua-dua negara berkaitan dengan kegiatan penterjemahan.

Selain itu, kedua-dua pihak juga melihat kaedah dan cara tertentu yang tidak konvensional dalam mengembangkan bahasa kebangsaan masing-masing. Hal ini termasuklah usaha menarik minat golongan kanak-kanak supaya mencintai bahasa ibunda mereka sendiri. Pihak delegasi tersebut menyatakan kekaguman mereka kepada kejayaan siri animasi Upin dan Ipin yang bukan sahaja mengangkat keindahan bahasa, malah membuktikan bahawa bahasa boleh berkembang dan dicintai melalui gaya penceritaan dan dialog dalam animasi tersebut. Kejayaan animasi tersebut dalam menarik minat golongan kanak-kanak di Indonesia juga menunjukkan bahawa banyak aspek bahasa dan kebudayaan yang boleh dikongsi bersama.

Selain itu, kedua-dua pihak juga menyentuh tentang pentingnya mengangkat penulis sastera negara masing-masing ke peringkat antarabangsa. Contohnya penulis terkenal Indonesia, Pramoedya Ananta Toer pernah diusulkan untuk anugerah sastera tertinggi peringkat antarabangsa, iaitu Nobel Prize. Hal tersebut merupakan salah satu contoh kebanggaan bersama kedua-dua negara.

Sesi kunjungan hormat tersebut juga membincangkan hubungan kerjasama yang boleh diterokai melalui bidang pendidikan di universiti. Pertukaran mahasiswa, dan festival kebahasaan, kebudayaan dan kesusasteraan merupakan antara program yang boleh dilakukan bukan sahaja boleh mengeratkan hubungan negara serumpun, tetapi juga boleh mengangkat universiti masing-masing ke peringkat dunia.

Turut hadir dalam pertemuan tersebut ialah Tuan Haji Abd Halim Haji Harun, Timbalan Ketua Pengarah (Operasi) DBP, Dr. Haji Abang Patdeli Abang Muhi, Pengarah Jabatan Pengembangan Bahasa dan Sastera, dan Tuan Haji Razali Che Mat, Pengarah Jabatan Penerbitan.


Mengkomersialkan Tulisan Jawi Menerusi Teknologi Pendigitalan

Untuk mendapatkan maklumat terkini, ikuti kami melalui Telegram

Kuala Lumpur − Seminar Jawi dan Teknologi berjaya dilaksanakan Dewan Bahasa dan Pustaka (DBP) di Balai Budaya Tun Syed Nasir, Wisma DBP pada pagi tadi dan turut disiarkan secara langsung menerusi Studio Siaran Langsung Media Sosial DBP. Seminar ini berlangsung dalam dua sesi, iaitu sesi pertama pada pukul 11.00 pagi yang menampilkan empat orang panel undangan, manakala sesi kedua pula bermula pada pukul 12.45 tengah hari yang menampilkan tiga orang panel undangan.

Sebanyak tujuh orang pembentang terlibat dalam seminar ini, iaitu dari DBP, Perpustakaan Negara Malaysia (PNM), Universiti Sultan Zainal Abidin (UniSZA), Universiti Putra Malaysia (UPM), Akademi Jawi Kebangsaan Malaysia, Persatuan Pencinta Tulisan Jawi Selangor (PENJAWIS), dan Persatuan Seni Khat Kebangsaan Malaysia.

Sesi pertama seminar menampilkan empat orang panel iaitu pembentang dari DBP, (PNM), (UniSZA), dan (UPM) yang membentangkan kertas kerja masing-masing.

Menurut YBrs. Dr. Azizul Ismail, Ketua Bahagian Penyelidikan Bahasa, Jabatan Dasar dan Penyelidikan, DBP, kertas kerjanya yang bertajuk “Cabaran dan Strategi Pemerkasaan Tulisan Jawi di Malaysia” mengulas tentang perkataan Jawi yang berasal daripada perkataan Arab, iaitu jawah. Bagi rumpun Nusantara pula, perkataan Jawi merupakan nama Arab yang diadaptasikan melalui sebutan dan tulisan dalam bahasa Melayu.

Katanya, tulisan Jawi perlu dimartabatkan dan perlu ada pelan yang khusus. Antara pelan pemartabatan tulisan Jawi termasuklah membudayakan tulisan Jawi dalam kalangan masyarakat, memperkukuh tulisan Jawi dalam sistem pendidikan negara khususnya dalam kalangan generasi muda, memperkukuh ekonomi dan nilai komersial dalam tulisan Jawi. Sokongan padu dan komitmen semua pihak dan individu, kerajaan, dan organisasi merupakan elemen utama dalam memperkasakan tulisan Jawi.

Selain itu, antara cabaran yang dihadapi dalam usaha pemerkasaan tulisan Jawi ialah tiada badan khas yang bertanggungjawab dalam pemerkasaan tulisan Jawi, tiada peruntukan kewangan khususnya untak pemerkasaan tulisan Jawi, kurangnya galakan dan dorongan untuk pemerkasaan tulisan Jawi, pandangan yang kurang tepat tentang tulisan Jawi (Jawi dikaitkan dengan isu agama sahaja), khalayak yang berminat masih kurang, kekurangan penggunaan tulisan Jawi pada paparan awam serta kurangnya bahan terbitan digital dalam tulisan Jawi.

Katanya lagi, antara strategi pemerkasaan tulisan Jawi termasuklah mewujudkan pekeliling dalam tulisan Jawi, menubuhkan badan khusus yang berkepentingan dalam tulisan Jawi, menyediakan peruntukan khas untuk memperkasakan tulisan Jawi dan meningkatkan pengajaran dan pembelajaran dalam tulisan Jawi.

Sementara itu, Encik Faizal Hilmie Yusof dari PNM yang membentangkan kertas kerjanya yang bertajuk “Program Pembudayaan Tulisan Jawi” berkata bahawa program ini bermula pada tahun 2006 hingga kini dan mempunyai kerjasama dengan pelbagai institusi. Antara usaha PNM termasuklah mengadakan pelbagai pertandingan dalam tulisan Jawi, menerbitkan buku dan majalah dalam tulisan Jawi dan lain-lain lagi.

Menurutnya, objektif program tersebut adalah untuk memperhebat penganjuran program melalui pelbagai pendekatan bagi memastikan pencapaian impak yang maksimum bagi menyedarkan masyarakat Malaysia agar kembali memugarkan jati diri dengan mencintai tulisan Jawi.

Katanya lagi, perlu ada penghayatan dalam masyarakat tentang penggunaan tulisan Jawi yang merupakan suatu identiti yang mewarnai tamadun bangsa dan budaya yang dimiliki oleh negara ini sebagai suatu bangsa yang bertamadun tinggi dan seterusnya meletakkan tulisan Jawi di pentas antarabangsa.

Tambah beliau, antara hala tuju ke arah pembudayaan tulisan Jawi termasuklah keperluan mengadakan kerjasama dengan pelbagai pihak yang memerlukan suatu dasar atau polisi penguatkuasaan tulisan Jawi yang perlu dibentangkan di Parlimen.

Selain itu, program baharu tulisan Jawi juga perlu diadakan sebagai pengenalan kepada masyarakat bagi menarik minat dan kecenderungan masyarakat dalam memperkasakan tulisan Jawi. Bagi memantapkan program tulisan Jawi, maka dana perlu diwujudkan.

Pembentang seterusnya pula ialah Ts Dr. Fatma Susilawati Mohamad dari UniSZA, yang berkongsi tentang usaha UniSZA untuk mendigitalkan manuskrip termasuklah membeli manuskrip Jawi lama dari luar negara. Antara matlamat projek pendigitalan manuskrip Jawi termasuklah untuk menyebarluaskan ilmu yang terkandung dalam manuskrip melalui capaian sistem yang dibangunkan.

Katanya lagi, tulisan Jawi merupakan warisan dan khazanah negara ini yang perlu dipelihara dalam bentuk digital agar tidak pupus. UniSZA turut menjejak, mengumpul, memelihara serta melestarikan manuskrip Islam dan Alam Melayu yang mempunyai nilai sejarah negara dari serata dunia. Usaha ini adalah untuk menjadikannya sebagai rujukan kepada generasi kini dan akan datang.

Selain itu, YBhg. Prof. Madya Dr. Adi Yasran Abdul Aziz dari UPM pula membentangkan kertas kerjanya yang bertajuk “Rancangan Televisyen Bijak Jawi. Katanya, Rancangan Televisyen Bijak Jawi mempunyai 52 episod dan merupakan projek anjuran Bersama Showbizz Metwork Broadcast Sdn. Bhd. dan Kementerian Komunikasi dan Multimedia dengan kerjasama pelbagai pihak.

Tambah beliau, Rancangan Televisyen Bijak Jawi dijangka akan disiarkan secara langsung menerusi TV1, RTM pada waktu perdana yang mempunyai kadar penonton yang tinggi. Selain TV1, sebahagian rancangan ini juga akan dipaparkan di siaran Youtube, yang juga akan dikongsikan melalui pelbagai medium dan media sosial yang lain.

Rancangan ini berkonsepkan pendidikan santai yang sesuai untuk semua lapisan masyarakat tanpa mengira kaum dan agama. Kandungannya berfokus pada kaedah menulis dan mengeja Jawi dalam bahasa Melayu, termasuklah penggunaan teknologi seperti perisian dan aplikasi untuk menulis Jawi, menyemak ejaan, menukar tulisan Rumi kepada Jawi dan sebaliknya.

Selain itu, rancangan tersebut dapat memudahkan penonton memahami cara membaca dan menulis Jawi dengan betul, menghidupkan tulisan Jawi sebagai satu warisan yang membentuk jati diri negara bangsa, menyediakan pendidikan sepanjang hayat untuk semua lapisan masyarakat, memartabatkan tulisan Jawi sebagai tulisan bagi bahasa kebangsaan yang dijamin oleh undang-undang negara serta mengkomersialkan tulisan Jawi.